Pirog Nanm -- en pyes teat avek bokou moral ki fodre pa ou manke\nI zisteman lo sa keksoz ki dwatet fer nou tou per ki sa pyes teat i baze, me selman sa nanm i drog – sirtou eroin ki pe afekte nou bann zenn, detri nou bann fanmir e fer en kantite ditor nou sosyete.\nA en moman kot tou dimoun pe ganny apele pour fer zot kontribisyon lo pli bon fason pour adres bann problenm sosyal ki drog pe anmennen dan nou pei, Lasosyasyon Teat an kolaborasyon avek Konsey Nasyonal pour Lar pe travay lo en pyes teat ki annan pour tit Pirog Nanm.\nSa pyes, ki annan antou 4 senn, in ekrir e met ansenn par Mary-Vonne Eugenie, ki osi en aktres.\nSa pyes, ki enn bann aktivite Festival Kreol, pou zwe pour premye fwa Mardi le 25 Oktob dan Lasal Teat Nasyonal, Mont Fleuri, apartir 7er30 diswar e tiket i kout 50 roupi selman.\nTiket i deza anvant kot laboutik souvenir Festival Kreol, Carrefour des Arts obor Bibliotek Nasyonal.\nDan en pti konversasyon avek zournal Nasyon sa semenn, Madanm Eugenie ti dir ki mesaz ki sa pyes i oule fer resorti se ki letan nou bann zenn i tonm dan drog zot anbark dan en pirog nanm, an-dot-mo dan en problenm ki difisil pour zot sorti, ki konplik zot lavi e osi lavi lezot dimoun otour zot e sa i fer ki pa bokou dimoun ki konpran zot.\nMe Madanm Eugenie i fer resorti ki menm si nou pa pou kapab tir zot dan sa problenm, nou kapab ede atraver nou konprenezon ek sipor.\n«Nou bezwen kontinyen koz avek sa bann dimoun, esey konpran zot e rod fason pour ed zot e sa i a fer ki zot menm zot a pran sa desizyon pour sanze e refer zot lavi. Sa i pa en keksoz fasil me i posib,» Madanm Eugenie i dir.\nI ti fer remarke ki sanmenm ki’n arive dan sa pyes.\nBann sekans i deroul otour 2 garson ek 2 fiy ki ti lo eroin, problenm ki sa depandans ti anmennen dan zot lavi e lavi zot fanmir e douler ki sa ti fer plizyer dimoun santi.\nMe ki mannyer sa bann dimoun ti fer pour sanze e deside pour repran zot lavi anmen? Lekel ki’n ed zot? Tousala ti a bon konnen me ou pou kapab dekouver si ou vin vwar sa pyes.\nMe sa ki byen dan tousala se ki ozordi sa kat dimoun in sanze konpletman e zot pe fer byen dan zot lavi. I annan enn ki menm annan son prop biznes koud.\nAntou 13 akter ek aktres pe pran par dan sa pyes ki Madanm Eugenie i dir i annan bokou leson pour aprann ladan.\nAlor pa mank sa gran randevou Mardi swar dan Lasal Teat Nasyonal, Mont Fleuri.


Leternik ek ou lasante : Kwa ki ou devret konnen\nKi mannyer leternik i afekte ou lasante?\nLeternik i ganny klasifye koman en sibstans ki koz kanser e “mesothelioma” i sa kanser pli komen ki ganny asosye avek leternik.\nDimoun i kapab ganny ekspoze avek leternik dan landrwa travay, dan kominote e kot lakour. Sa i ariv ler sa bann prodwi ki annan leternik ladan i ganny andomaze, e bann pti lapay leternik i sirkile dan ler. Ler ou respir sa bann lapay zot kapab pri dan ou poumon e reste la pour en bon pe letan. Apre en serten letan sa bann lapay i kapab andomaz e koz lanflamasyon dan ou poumon. Sa i kapab afekte ou respirasyon e koz konplikasyon serye pour ou lasante.\nDimoun ki malad avek leternik i souvan bann ki ganny ekspoze regilyerman, e longman dan landrwa kot zot travay direkteman avek leternik.\nI kapab pran ant 10 a 40-an ou plis pour vwar bann sentonm maladi oubyen kondisyon asosye avek leternik.\nI annan diferan keksoz ki determin lafason ki leternik i afekte en dimoun:\n• Doz (ki kantite kontak in annan avek leternik)\n• Letan (ki kantite letan in an kontak ).\n• Kalite lapay ki sa leternik i fer avek.\n• Bann lezot fakter risk endividyel, tel ki fimen e malad poumon.\nMalgre tou kalite leternik i konsidere en risk, bann diferan kalite lapay leternik i ganny asosye avek diferan kalite risk lo lasante. Par egzanp, resers i montre ki ‘chrysotile’, sa kalite leternik ki dan bann borde siman ki’n ganny servi lo serten lakaz Ile Perseverance i mwen danzere ki ‘amphibole’.\nKi sityasyon Ile Perseverance?\nPrezans sa bann lakaz e travay ki’n ganny fer avek sa leternik pa’n koz okenn danze pour zabitan Ile Perseverance. Sa i akoz zabitan pa’n an kontak direk e prolonze avek leternik.\nMe vi ki leternik i en materyo ki ganny ‘ban’ isi Sesel, sa leternik Ile Perseverance pou ganny konpletman retire, an servan bann prekosyon neseser, pour evite ki okenn dimoun i ganny kontak prolonze avek sa leternik dan le fitir.\nPour plis lenformasyon kontakte Departman Lasante Piblik lo nimero telefonn 4388000


Lazenes i zwenn pour koz lo bann size pertinan\nSa ‘Foronm Lazenes’, ki ti deroul kot lotel Le Meridien Barbarons, i form par bann aktivite dan kad Festival Lazenes, ki ti demare ofisyelman wikenn pase.\nSa rankont yer ti ganny organize par departman lazenes e ti annan prezans plizyer envite dan seremoni louvertir, tel ki Minis pour Devlopman Kominoter, Lazenes ek Spor Vincent Meriton, sekreter prensipal pour Lazenes ek Spor Denis Rose, sekreter prensipal pour ladministrasyon dan Biro Prezidan Idith Alexander, sef egzekitif Konsey Nasyonal Lazenes Vicky van der Westhuizen parmi lezot o zofisye gouvernman.\nMadanm van der Westhuizen ti donn en rapor lo progre ki son departman in fer lo Konferans Lazenes ki ti fer lannen pase e osi progre lo Laspirasyon 2013. Son rapor ti tous bokou sekter ki annan pour fer avek lazenes, tel ki lagrikiltir, lasante, lakaz, ek tourizm.\nDan son ladres kot louvertir sa foronm, Minis Meriton ti demann bann zenn pour apresye lanpler latas ki devan zot dan bann diskisyon ki zot ti pou fer pandan sa lazournen e vin avek bann solisyon.\n«En pwen enportan ki’n sorti dan bann deba se ki nou bezwen retourn kot sours nou sosyete – ki lafanmiy – pour nou asire ki bann zanfan e bann zenn i grandi dan en lanvironnman favorab e vin bann adilt responsab,» i ti dir.\n«Zot bezwen pran enpe letan pour reflesir lo zot rol anver lasosyete, e ki mannyer pour ogmant zot konnesans pour ganny sa bon baz sosyalizasyon. Ledikasyon i kapab ganny servi pour anmenn sa sanzman dan mantalite ki nou pe ekspekte.»\nApre diskour Minis, bann zenn dan lasal ti ganny klase dan diferan group pour diskit lo bann size ki relye avek renesans moral, tel ki drog ek kriminalite, ledikasyon ek lanplwa, lekonomi ek teknolozi, lasante, lafanmiy, ek responsabilite personnel.\nApre bann diskisyon, bann rekonmandasyon ti ganny prezante avek bann zofisye departman lazenes.


Lekel sa kat seval ek zot kavalye?\nSa kat seval ek zot kavalye, lekel zot?\nSa kat seval ek zot kavalye i kapab paret drol e fer per me sa i pa devret le ka. Akoz? Parski Labib ek bann levennman toulezour i ed nou idantifye klerman lekel zot. Menm si zot in anmenn en ta dega lo later, i osi annan en bon nouvel pour ou ek ou fanmir. Ki mannyer sa? Premyerman, annou vwar ki sak sa bann kavalye ek zot seval i reprezante.\nSA KAVALYE LO SA SEVAL BLAN\nSa vizyon i konmans koumsa: “Mon ti vwar en seval blan e sa enn ki ti lo sa seval ti annan en fles e i ti ganny donnen en kouronn, apre i ti ale konman en venker pour li fini ranport laviktwar lo son bann lennmi.”—Revelasyon 6:2.\nLekel sa enn ki lo sa seval blan? Liv Revelasyon i pli tar ed nou konnen lekel ler i apel li “Parol Bondye.” (Revelasyon 19:11-13) Sa tit Parol, i aplik pour Zezi Kri akoz i port parol Bondye. (Zan 1:1, 14) An plis, Zezi i ganny apele “Lerwa bann lerwa e Senyer bann senyer” e osi “Fidel e Vre.” (Revelasyon 19:16) I kler ki i annan lotorite pour azir konman en gerye e i pa abiz son pouvwar oubyen servi li dan en fason koronpi. Me sa i fer demann bann kestyon.\nLekel ki’n donn Zezi lotorite pour ale konman en venker? (Revelasyon 6:2) Profet Danyel ti vwar en vizyon e dan son vizyon Mesi ti parey “en garson zonm.” I ti ganny donnen “lotorite, loner ek en rwayonm” sorti kot “Ansyen bann Zour,” setadir Zeova. * (Danyel 7:13, 14, NWT) Alor, i Bondye Tou Pwisan ki’n donn Zezi sa drwa ek pouvwar pour dirize e ekzekit zizman. Sa seval blan i en senbol apropriye pour lager ki Zezi pour fer akoz bann verse Labib i souvan servi kouler blan pour reprezant lazistis.—Revelasyon 3:4; 7:9, 13, 14.\nKan ki sa bann seval ti konmans galope? Rapel ki Zezi ki ti lo sa premye seval, ti konmans galope ler i ti ganny donnen en kouronn. (Revelasyon 6:2) Kan ki Zezi ti ganny kouronnen konman Lerwa dan lesyel? I pa ti apre son lanmor ler i ti mont dan lesyel. Labib i dir ki i ti bezwen esper en pe letan. (Ebre 10:12, 13) Zezi ti donn son bann disip en fason pour zot rekonnet lafen sa peryod letan ki i ti pou bezwen espere avan ki i vin lerwa dan lesyel. I ti dir zot ki ler i ti pou konmans dirize, sa lemonn ti pou vin pli pir. I ti pou annan lager, mankman manze ek lepidemi. (Matye 24:3, 7; Lik 21:10, 11) An 1914, deswit apre ki Premye Lager Mondyal ti konmanse, i ti kler ki limanite ti’n antre dan sa letan ki Labib i apel “bann dernyen zour.”—2 Timote 3:1-5.\nMe akoz keksoz pa’n amelyore lo later depi ki Zezi in vin lerwa an 1914? Parski sa letan, Zezi ti konmans dirize dan lesyel, pa lo later. Zis apre ki i ti konmans dirize, en lager ti deklare dan lesyel e sa nouvo Lerwa, Zezi, ki osi apel Mikael ti zet Satan ek son bann demon lo later. (Revelasyon 12:7-9, 12) Vi ki Satan pa kapab retourn dan lesyel, i vreman ankoler akoz i konnen ki i pa reste li bokou letan. Anfet, napa bokou letan ki reste avan ki lavolonte Bondye i ganny fer lo later. (Matye 6:10) Aprezan, annou vwar ki mannyer sa trwa lezot kavalye i ed nou konpran ki nou pe vreman viv dan “bann dernyen zour.” Kontrerman avek Zezi ki ti lo sa premye seval, sa trwa lezot ki swiv i reprezant move kondisyon sa lemonn.\nSA KAVALYE LO SA SEVAL ROUZ\n“En lot seval ki son kouler ti parey dife ti sorti e sa enn ki ti lo sa seval ti ganny donnen en gran lepe e permisyon pour retir lape lo later pour ki dimoun i touy kanmarad.”—Revelasyon 6:4.\nSa kavalye i reprezant lager. Remarke ki i retir lape pa zis dan detrwa landrwa me lo later antye. An 1914, i ti fer premye fwa ki i ti annan en lager mondyal. I ti swiv par en dezyenm lager mondyal ki ti fer plis dega. Serten in dir ki depi 1914, plis ki 100 milyon dimoun in mor an rezilta bann lager ek konfli. An plis, bokou lezot ankor in soufer avek bann blesir grav.\nZiska ki degre lager in mark nou letan? Pour premye fwa dan listwar, i paret ki imen i annan sa kapasite pour touy tou dimoun lo later. Menm Nasyon-z-ini, sa lorganizasyon ki sipoze anmenn lape pa kapab anpes sa kavalye lo sa seval rouz fer dega lo later.\nSA KAVALYE LO SA SEVAL NWANR\n“Mon ti vwar en seval nwanr e sa enn ki ti lo sa seval ti annan en balans dan son lanmen. Mon ti tann sa ki ti parey en lavwa sorti kot sa kat seriben dir: ‘En kilo dible pour en denye e trwa kilo lorz pour en denye e pa gaspiy delwil zoliv ek diven.’”—Revelasyon 6:5, 6.\nSa kavalye i reprezant lafamin. Sa verse i montre ki i pou annan en gran mankman manze ki en kilo dible pou kout en denye. Dan premye syek, en denye ti lapey en zournen travay. (Matye 20:2) Avek en denye ou ti osi kapab aste trwa kilo lorz, en lagrenn ki pa ti sitan bon parey dible. Ki kantite letan sa ti pou ase pour nouri en gran fanmir? Dimoun ti ganny averti pour pa gaspiy menm bann keksoz de baz parey delwil zoliv ek diven ki ti ganny servi toulezour sa letan.\nDepi 1914, eski nou’n vwar levidans ki sa seval nwanr ek son kavalye in konmans galope? Definitivman wi! Apepre 70 milyon dimoun in mor akoz lafamin pandan 20 tyenm syek. En lorganizasyon ti estimen ki “an 2012-2014, 805 milyon dimoun ti pe mor lafen akoz zot pa’n ganny ase manze e sa i enn lo nef dimoun parmi popilasyon lemonn.” En lot rapor i dir: “Tou le zan, plis dimoun i mor avek lafamin ki avek SIDA, malarya ek tiberkiloz.” Malgre bokou zefor ki pe ganny fer pour donn manze bann ki pe mor lafen, sa seval nwanr i kontinyen galope.\nSA KAVALYE LO SA SEVAL PAL\n“Mon ti vwar en seval kouler pal e sa enn ki ti lo sa seval ti apel Lanmor e Latonm ti pe swiv li byen pros. Zot ti ganny lotorite lo en kar later, pour touy dimoun avek en gran lepe, avek lafanmin, lepidemi ek bann zannimo sovaz ki lo later.”—Revelasyon 6:8.\nSa katriyenm kavalye i reprezant lanmor akoz bann lepidemi. Deswit apre 1914, lafyev Espanyol ti touy plizyer dizenn milyon dimoun. I posib ki apepre 500 milyon dimoun ti ganny enfekte. Sa ti apepre 1 lo 3 dimoun sa letan.\nMe lafyev Espanyol ti zis en konmansman. Bann eksper i estimen ki pandan 20 tyenm syek, plizyer milyon dimoun in mor avek lavaryol. Menm si bokou resers pe ganny fer dan domenn medikal ozordi, plizyer dimoun pe mor avek SIDA, tiberkiloz ek malarya.\nKi swa akoz lager, lafamin oubyen lepidemi, tousala i anmenn lanmor. Latonm pa ofer okenn lespwar me i kontinyen anmas son bann viktim.\nEN MEYER LAVENIR BYENTO!\nSa letan difisil ki nou pe viv ladan i pros pour terminen. Rapel sa: An 1914, Zezi “ti ale konman en venker” e zet Satan lo later me Zezi pa ti ankor konpletman ganny laviktwar. (Revelasyon 6:2; 12:9, 12) Byento, zour Armagedon, Zezi pou retir Satan e tou dimoun ki’n les zot ganny enfliyanse par Satan pou ganny detri. (Revelasyon 20:1-3) Zezi pa pou zis met en lafen avek sa trwa lezot seval ki pe galope me i pou ranplas bann move keksoz ki zot pe anmennen. Ki mannyer? Annou vwar ki Labib i promet.\nOlye lager, i pou annan lape. Zeova “i fer lager arete partou lo later; i kas bann fles, i detri bann lans.” (Psonm 46:9) Me bann dimoun ki kontan lape, “zot ava viv dan en lape total.”—Psonm 37:11.\nOlye lafamin, pour annan en ta manze. “Legren pou annabondans lo later. Anler lo latet bann montanny i pou annabondans.”—Psonm 72:16, NWT.\nZezi pou tre byento ranplas bann move keksoz ki sa trwa lezot kavalye pe anmennen\nOlye lepidemi ek lanmor, tou dimoun pou annan en bon lasante e ganny lavi eternel. Bondye “pou eswiy tou larm dan zot lizye, i pou nepli annan ni lanmor, ni dey, ni leokri, ni douler ankor.”—Revelasyon 21:4.\nLer Zezi ti lo later, i ti donn en avangou ki mannyer keksoz pou ete anba son dominasyon. I ti ankouraz bann dimoun pour viv anpe, fer bann mirak kot i ti nouri plizyer milye dimoun, geri bann malad e menm resisit bann mor.—Matye 12:15; 14:19-21; 26:52; Zan 11:43, 44.\nTemwen Zeova pou byen kontan montre ou dan ou prop Labib ki mannyer ou kapab met ou pare pour ler sa bann seval ek zot kavalye i aret galope. Eski ou ti pou kontan konn plis?\n^ par. 7 Dapre Labib, Zeova i non Bondye.\nSa kat seval ek zot kavalye\nRevelasyon 6:1, 2\nZezi Kri i sa kavalye e i ti konmans dirize an 1914. Byento i pou ganny laviktwar e met en lafen avek tou soufrans.\nRevelasyon 6:3, 4\nSEVAL KOULER PAREY DIFE\nSa kavalye i reprezant lager. Depi 1914, bann lager mondyal ek lezot konfli in touy bokou dimoun.\nRevelasyon 6:5, 6\nSa kavalye i reprezant lafamin. Mankman manze in touy oubyen afekte plizyer dizenn milyon dimoun.\nRevelasyon 6:7, 8\nSa kavalye i anmenn lanmor akoz bann maladi ek lezot lepidemi. Latonm i anmas son bann viktim.\nAprann ki si sa sa bon nouvel sorti kot Bondye? Akoz sa bon nouvel i enportan dan nou letan? Ki nou devret fer?


Ladres Prezidan Danny Faure lo Leta Lanasyon | 21 February 2020\nPrezidan Faure in anons plizyer mezir pour ede soulaz sitiasyon lakaz dan pei\nLòn lakaz pou ogmante apartir mwan prosen\nApartir mwan prosen, lòn lakaz ki HFC i ofer ki ozordi i 850,000 roupi pou ganny ogmante pour ariv 1.2 milyon roupi e bann lezot lòn pour osi vwar en logmantasyon.\nEn dezyenm lòn ki ozordi i 400,000 roupi pou ogmante pour ariv 550,000 roupi.\nLòn pour renovasyon mazer lo bann lakaz ki aze plis ki 15-an pou ogmante sorti 250,000 roupi ozordi pour ariv 350,000 roupi.\nPour zabitan Ile Persévérance, lòn pour amelyor zot lakaz ‘Home Improvement Loan – HIL’, pou double sorti 25,000 roupi ozordi pour ariv 50,000 roupi.\nEn nouvo progranm pou osi ganny entrodwir an Avril sa lannen pour permet zanfan konstrir par lao lakaz zot paran dan bann ka kot paran napa ase later.\nSete Prezidan Danny Faure ki ti anons tou sa bann mezir dan son ladres lo Leta Lanasyon devan Lasanble Nasyonal yer apremidi.\n«Sekter prive pe osi ede dan sitiasyon lozman atraver lakaz ki zot lwe avek fanmir. Depi Zanvye sa lannen, taks lo lwe lakaz in redwir pour sorti 15% pour vin 3%. Mon demann propriyeter ki pe lwe lakaz ozordi pour pas sa rediksyon avek zot kliyan,» Prezidan Faure in dir.\nI’n fer resorti ki tou sa bann mezir i annan pour bi kontinyen amelyor sitiasyon lakaz pour tou dimoun akoz in dir ki «sitiasyon lakaz dan pei i reste kritik e malgre ki nou’n fer bokou, i reste en defi.»\nAn sa ki konsern later, Prezidan Faure in dir ki sa lannen, avek en meyer preparasyon e sipor, plan gouvernman se pour delivre 434 kare later dan 13 distrik.\n«Statistik sorti Labank Santral i montre ki valer lòn lakaz ki bann labank in prete in ogmant par 20% an 2019 pour ariv 1.77 bilyon roupi. Sa sif i demontre lenvestisman ki fanmir pe mete dan konstriksyon zot prop lakaz,» Prezidan Faure in dir.\nAnplis ki sa in osi dir ki gouvernman in aste 42 apartman avek Fon Pansyon lo Ile Persévérance. Ladan 18 apartman pou lwe avek bann zenn profesyonnel sirtou bann ki sorti Praslin ek La Digue ki travay lo Mahé e ki pe rankontre difikilte pour trouv en lozman. 24 apartman pou vann avek dimoun ki napa later ou lakaz.\nPrezidan Faure in osi anonse ki apartir Zen sa lannen, Fon Pansyon pou konmans en nouvo proze 87 lakaz dan distrik Au Cap ki pou benefisye bann ki napa later ou lakaz.\n«An 2017, mon ti anons en progranm anbisye pour fer 24 lakaz dan 24 distrik dan 24 mwan. Ziska prezan, anba sa proze nou’n fer alokasyon 234 lakaz. 108 lakaz in fini konplete e pe esper alokasyon e 225 lakaz i dan faz konstriksyon,» Prezidan Faure in eksplike.\nI dir ki anplis ki sa proze, gouvernman in osi konstrir e delivre 110 lakaz.\n«Sa proze 24-24-24 in permet nou idantifye serten febles dan nou zestyon proze lakaz. Nou leksperyans resan pou permet nou amelyor zestyon bann prosen proze lakaz,» Prezidan Faure in dir.\nAntretan Prezidan Faure in osi dir ki swivan travay ki Minister Lafanmir in fer dan distrik, in permet bann lotorite idantifye 624 ka kot lakaz i dan en leta tre kritik e zis lannen pase, gouvernman in rezourd 177 sa bann tel ka e aprezan travay pe fer pour konplet sa 447 ka ki reste.\nPrezidan Faure in anonse ki gouvernman pou osi anbark lo en progranm pour konstrir 2,500 lakaz dan sa prosen 4-an ki pou finanse par gouvernman Lenn. Sa i dir i vin an rezilta negosiasyon avek gouvernman Lenn ki’n dakor pour finans sa proze atraver en don 40% e 60% pou ganny finanse atraver en lòn ki pou ganny repeye par gouvernman Sesel.\nPrezidan Faure i dir sa 2,500 lakaz pou fer en gran diferans dan sitiasyon lozman dan nou pei.\nAn sa ki konsern travay renovasyon lo bann housing estate ki tonb anba responsabilite PMC, Prezidan Faure i dir ki an 2018 e 2019, PMC ti pe servi son prop reveni pour kapab finans renovasyon lo sa bann propriyete. Me pour ki PMC i kapab akseler travay renovasyon lo plizyer sa bann housing estate, gouvernman in entervenir e ozordi finansman sa bann travay i posib atraver en porsyon sa bond ki PMC ti lanse mwan pase. Sa bann travay pou enkli konstriksyon nouvo sistenm desarz, reparasyon sa bann flat enkli zot twatir.


Sispe dan fatal Barbarons dimans pase I reste lo rimann.\nRezilta letopsi fer yer Zedi lo lekor Stephane Juliette aze 20 an ki ti mor Barbarons dimans swar apre ganny tape par en loto in demontre ki sete dimal sever resevwar dan son latet ki lakoz son lanmor.\nSa zonm drayver 26 an sorti Beoliere dan distrik Grand Anse Mahe, sispe dan sa ka fatal ki ti deswit apre ganny arete e anmenn ankour son landemen lendi e retournen ankor Mardi ti finalman ganny rimann pour 7 zour Merkredi le 1 Zen lo son 3yenm aparisyon ankour dan lespas 3 zour.\nSa sispe pou aprezan repas ankour le 7 Zen antretan ki lapolis I kontinny son lanket dan sa ka.\nEn travayer Endyen I mor lo sit konstriksyon en lakaz Anse Boileau\nEn zonm 36 an avek nasyonalite endyen ki travay koman mason avek lakonpannyen “Rojan” in raporte tonmbe sorti lo en “Scaffold” anviron 4 met oter e mor dan zanmerant Cape Ste Marie Anse Boileau ver 12:15 apremidi ozordi. Sa lensidan ti ariv kot en lakaz pe ganny konstri.\nSa zonm ti ganny sertifye mor kot Sant lasante sa distrik kot I tin ganny transporte pour lasistans medikal.\nEn lanket in komanse dan sa ka.


Minis Lasante i koz lo sitiasyon lapest dan pei apre konfirmasyon en premye ka\nDan son repons ki i ti donn lider lopozisyon dan Lasanble Nasyonal, Wavel Ramkalawan, lo sitiasyon lapest dan pei apre en ka in ganny konfirmen, Minis pour Lasante Jean-Paul Adam in dir wi i annan en ka e non pa trwa parey serten zournal ti’n anonse.\nI ti dir lezot manm fanmiy ek zanmi pros sa dimoun enfekte ki anba sirveyans ek izolasyon lo D’Offay Ward Lopital Sesel, in montre serten sentonm, zot pe pran antibiotik me zot pa’n ganny konfirmen annan sa maladi.\nMe minis ti sizere ki sa sitiasyon i devret ganny adrese avek solidarite e ki nou tou nou pran nou responsabilite pour nou travay ansanm pour adres li.\n“I enportan ki nou reste vreman fokalize lo bon lenformasyon. I enportan ki nou travay avek disiplin akoz nou en pti pei e bann fo lenformasyon i kapab fer en kantite ditor,” i ti dir. I ti pe refer a serten lenformasyon ki pe ganny partaze lo rezo sosyal ki in dekrir konman pa korek e ki bann dirizan swa dan legzekitif ouswa parlmanter i fer li zot devwar pour asire ki tou dimoun i donn lenformasyon ki kredib avek popilasyon e ki nou konsantre lo bann mezir ki ganny propoze par bann eksper sa sekter.\nI ti dir i tre enportan ki nou swiv bann profesyonnel lasante e ekout bann mesaz ek rekonmandasyon ki zot pe gannyen anterm lafason ki dimoun i azir.\n“An rezilta fo lenformasyon ki’n ganny propaze, sa in fer travay bann lotorite lasante pli difisil,” minis ti dir. I ti menm nonm en zournal ki ti pibliye ki i annan trwa ka kan i annan zis enn. I ti osi eksprim son swe ki sa zournal i koriz sa.\nLo ka sa delegasyon ki ti al Madagaskar ki serten in dir sa ka lapes isi ti lye avek zot, Minis Adam i dir ki sa in kre konfizyon kot in annan dimoun ki’n vin devan me ki pa ti devret vini. I ti dir sa bann dimoun i sen e sof e ki zot lenstans risk in fini pase.\n“Sa trwa dimoun ki ti lopital akoz zot ti santi zot malad, in teste negativ pour lapest; tou manm sa delegasyon ek bann dimoun ki ti akonpanny zot i byen e andeor sa peryod kot lenfeksyon i kapab annan,” i ti eksplike.\nLo bann mezir ki’n ganny pran, minis ti dir zot in kennsel sa vol Air Seychelles ant Sesel ek Madagaskar me fer resorti ki Sesel i le sel pei dan larezyon ki’n kennsel son vol.\n“Nou’n fer li akoz nou pe met priorite lo proteksyon nou bann zabitan,” i ti dir. Bann dimoun ki ti a risk ti ganny met an izolasyon e sa in permet son minister teste lefikasite son protokol pour okenn risk fitir. Sirveyans pe ganny fer lo erport kot tanperatir ban pasaze ki’n arive i ganny pran; en formiler ki pe ganny ranpli laba e tou bann dimoun ki’n al Madagaskar pandan sa dernyen set zour pe ganny swiv par zofisye lasante piblik.\nKonsernan sa ka ki’n ganny konfirmen, Minis Adam ti dir ki sa zonm ki ti’n retournen sorti Madagaskar le 6 Oktob lo dernyen vol Air Seychelles, ti vin kot sant lasante Anse Boileau Lendi letan i pa ti santi li byen. Minis in dekri son mouvman pa anliny avek bann konsiny ki ti’n ganny met anplas kot i ti’n ganny dir pour zis ‘call’ lotorite lasante pour fer le neseser si an ka i santi li pa byen.\nLer i ti ganny met an izolasyon, tes ti pozitif e, minis ti dir, zot ti anvoy rezilta kot laboratwar Louis Pasteur pour ganny konfirmasyon, e sa ti ganny konfirmen. Swivan sa, bann mezir neseser ti ganny pran ki konpri swiv tou bann kontak ki sa zonm in annan depi ki in konmans malad e tou kontak depi ler in retourn Sesel. Son partner ek son zanmi pros in osi ganny idantifye, enn son zanfan ek zanfan son partner e osi en zanfan son zanmi ki’n annan kontak pros. Zot an izolasyon lopital pour fer tes akoz zot ti pe ganny lafyev e serten lezot sentonm. Ziska prezan zot pa ankor ganny konfirmen ki zot annan sa maladi me pe servi antibiotik neseser.\nMinis ti dir ki sa dimoun ki’n ganny detekte ek sa maladi pa’n swiv bann protokol lasante piblik e in al dan serten landrwa ki prezan fer li pli difisil pour zot fer zot travay.\n“Minister in nobou swiv bann kontak ki 258 dimoun antou e sa i enkli sa bann pasaze ki ti lo vol Air Seychelles Vandredi sorti Madagaskar; manm lekipaz lo sa avyon; bann fanmiy pros dan menm lakaz e dan antouraz sa zonm e ki anba sirveyans aktiv kot sant tanporer kot lakademi militer; kontak kot en parti Vandredi swar kot Chilli Bar apepre 170 dimoun ek bann staf ki ti travay dan sa landrwa e 18 staf ek pasyan kot klinik Anse Boileau.\n“Nou pe swiv sa bann dimoun de tre pre e si zot devlop okenn sentonm zot pou ganny met an izolasyon pour tretman adisyonnel,” minis ti dir. De lezot dimoun ki annan serten sentonm pe osi gann garde dan izolasyon anka. Tou dimoun lo lalis kontak pe resevwar antibiotik ek prophylaxis.\nMe minis ti fer resorti ki sa premye laliny kontak ki pli a risk e non pa lezot ki ti dan menm landrwa.\nSa bann dimoun an izolasyon i lo D’Offay Ward me si i annan okenn lezot ka, minister in fer provizyon lo sa ward pour sa bann tel dimoun. Hermitte Ward in osi ganny met konman en ward izolasyon pour bann tel ka.\nTou pasaze ki vini sorti Madagaskar pou bezwen al an izolasyon pou 6 zour kot lakademi Perseverans. Sa i aplik pour tou bann bato ek pasaze ki antre dan sa pei. Minister in osi konsey lazans vwayaz pour dekouraz dimoun al Madagaskar. Lotorite lapes in osi ganny demande pour aviz bann peser ki al dan sa pei dan en fason enformel pour aret sa pratik e okenn zot ki’n al laba i ganny demande pour vin devan pour ganny tyeke.\nI ti eklersi ki sa ka lapest isi Sesel i apel poulmonik e non pa boubonik. E pour byen konpran zesyon sa risk, minis ti dir, i enportan ki nou konpran son fason transmisyon.


Bann Dalon komedyen i la …\nSa group i isi a lenvitasyon Tanmi Production dirize par Joseph Sinon (Patoustous), dan kad lesanz ant sa de group kot Komiko, Patoustous ek lezot komedyen lokal pe partisip ansanm dan plizyer spektak komedi.\nDeza dan en premye spektak ki ti fer dan en lasal konferans byen ranpli Merkredi swar, bann komedyen lokal avek zot bann dalon sorti Moris in fer vibre lasal avek bann morso tre komik ki’n fer piblik ki ti la byen riye.\nFodre fer rapel ki Joseph ek lezot komedyen Seselwa fek retournen sorti partisip dan ‘Festival Du Rire’ ki Komiko ek lezot komedyen Morisyen i organize. Sa festival ti deroul mwan pase.\nOrganizater spektak komedi isi Joseph Sinon i dir ki malgre en letan lapli ti annan en bon turn-out pour sa premye spektak e i pe ekspekte ki pou annan ankor plis dimoun pour bann spektak ki’n progranmen pour larestan wikenn.\nFodre dir ki sa voyaz dimoun ki reste dan rezyon sid ek was Mahe pa’n ganny oubliye akoz spektak yer swar ti deroul dan lasal Teat Liniversite Sesel Anse Royale e sa enn ozordi apremidi pou fer menm landrwa.\n“Sa i akoz mon anvi fer plezir mon bann fàn e osi tou dimoun ki kontan komedi e ki’n toultan konplent ki tou keksoz i deroul anvil e i lwen pour zot deplase,” Joseph ti dir.\nI ti osi fer remarke ki la ki sa lasal teat Anse Royale in fek renove e ki tou bann fasilite neseser pour bann spektak parey i anplas, i pou otan ki posib fer son bann spektak laba osi.\nPour sa enn spektak Dimans apartir 6er30 diswar ki pou deroul dan Lasal Konferans Enternasyonal (ICCS), Joseph i dir i pe donn sans plizyer zanfan sorti dan bann fwaye ek orfelina pour asiste.\n“Zot osi zot kontan komedi e mon’n fer sir ki zot pa’n ganny oubliye,” Joseph ti dir.\nPour retourn ankor lo sa spektak li menm ek son konteni, Joseph i dir ki bann diferan morso i baze lo bann laspe komik serten senaryo ki arive dan lavi toulezour e sa i enkli par egzanp enn lo 8enm Zwe Dezil ki fek terminen dan nou pei, enn lo posibilite pour bann gro dimoun partisip dan ladans bale e en lot lo bann difikilte pour lans en biznes.\nAn sa ki konsern group Komiko pa bezwen dir ou bann Dalon osi in rezerv sa ki bon menm pour fer piblik Seselwa riy vant plen.\nDan en pti konversasyon avan zot premye spektak pli boner sa semenn, responsab sa group, Miselaine Duval, ti dir i konnen bann Dalon Seselwa pou apresye sa ki son group in rezerve pour zot.\nMiselaine, ki limenm i en personaz ranpli avek limour e toultan an souriyan vi ki in fer komedi pour plizyer lannen deza, i dir ki bokou Seselwa i konn son group tre byen e zot vin vwar bann spektak Komiko dan Kafé T@ Belle-Rose letan zot vin vakans Moris.\nFodre dir ki Miselaine in deza performen isi oparavan me sa enn vizit i premye avek group Komiko.\nNou pou kapab vwar li dan son one-woman show avek tit 1000 Fanm e sa komedyenn i fer resorti ki ladan ou kapab mazinen ou menm ki kantite i annan pour dir pour fer riye.\nBann lezot morso ki Komiko pou annan i enkli Mario e Maria Wi Pour Lavi ? sa osi ou kapab mazinen ou menm bann senaryo ki kapab arive menm si sa koup in dir wi pour lavi e en lot morso osi komik i baze lo en gard ki son fason fer aplike lalwa trafik i vreman drol.\nPandan son letan isi Miselaine ek son group ansanm avek Joseph in zwenn avek bann responsab kiltir lokal e sa i enkli en rankont avek Minis responsab Kiltir Bernard Shamlaye.\nFodre dir ki bann Dalon pou osi profite pou visit enpe zot bann zanmi Seselwa.


Lazenes i promet bokou plis pour Festival Kreol 2016 | Ministry of Youth Sports & Culture\nHome - news - Lazenes i promet bokou plis pour Festival Kreol 2016\nLazenes i promet bokou plis pour Festival Kreol 2016\nApre twa deseni ki nou’n selebre Festival Kreol lo diferan lanpler, nou kreolite i reste touzour pwen fokal sa selebrasyon. En tel lakonplisman i fer nou fyer akoz malgre bann defi, lannen apre lannen nou’n gard sa randevou pour pep Seselwa ek lemonn kreolofonn. Pour asir son kontinyite, lazenes i bezwen ankor en fwa osi asire ki son kontribisyon i konte.\nTou le lannen, lazenes in prezan dan bann divers aktivite Festival Kreol tel ki Moman Kreativite, Fon Lanmal, Laserenad ou menm Pipili. Sa lannen i pa pou en leksepsyon e partisipasyon pou lo en pli o nivo ankor.\nZenn Kreol i enn sa bann aktivite ki Konsey Nasyonal Lazenes in organize pandan sa dernyen kat lannen e aprezan i pe pran en lanpler Nasyonal. Sa aktivite pou ganny fer kot Sant Nasyonal Lazenes, Rivière Anglaise le 22 Oktob, aparti 10er bomaten. Sa lannen Zenn Kreol pou deroul anba tenm ‘Modernizasyon nou kreolite’. Bann zenn pou anmenn nou dan en vwayaz kot nou pou kapab eksperyans e vwar sa diferan letap dan devlopman nou kiltir ek nou tradisyon. Sa pou ganny manifeste atraver ladans, lapoesi, teat, degistasyon bann pla tradisyonnel e osi defile lanmod.\nPou osi annan performans kot en total 420 zenn, sorti en pe partou lo Mahé, pou demontre valer nou kiltir ek tradisyon, dan en Laserenad ki pou koensid avek seremoni louvertir Festival Kreol 2016. Bann zenn akote bann dimoun aze, abiye dan bann kostim kolore, pou defile e apre perform diferan ladans tradisyonnel Sesel, tel ki moutya, sega, ronn, kontredans ek lezot ankor.\nLezot aktivite pou kontinyen pandan lasemenn kot zenn atraver pei pou demontre zot talan.\nPrevious: 7 Seychellois artists who showcase life on the island through art\nNext: Festival Kreol – ‘En lafet ki inifye nou pep’


Mesaz Minis Bernard Shamlaye alokazyon lazournen enternasyonal bann zonm-«Transform en zenn garson pour vin en zonm ki solid e respektab»\nDans son mesaz, minis i dir ki sa lannen, sa lazournen pe ganny selebre anba tenm «Annou donn nou bann garson sa meyer konmansman posib dan lavi».\n«Sa tenm i santre lo 5 laspe: lasante nou bann garson e longer son lavi, ledikasyon, tolerans anver vyolans, drwa e responsabilite konman en papa, e bann swa ki ganny fer dan lavi. Tou sa avek bi transform en zenn garson pour vin en zonm ki solid e respektab.\n«Dan Sesel i annan bann garson ki byen konmanse me ki ganny difikilte dan milye semen lavi e serten i menm mal fini. Me ozordi nou kapab osi vwar bokou papa konsansye, bann koup ki viv en bon lavi koup ki pe siport zot fanmir dan tou laspe. Nou rekonnet sa realite e la sosyete antye i bezwen donn sipor pour fer sir ki bann tel valer e fason viv pozitiv i agrandi parmi nou popilasyon pour byennet nou bann zenn.\n«Ozordi i sa lokazyon kot dimoun partou dan lemonn i montre son lapresyasyon, e selebre lakonplisman e kontribisyon zonm dan lavi koup, dan zot fanmir, dan kominote e annou pa bliy dan travay.\n«Mon ti a demann sak zonm Seselwa pour pran en letan ozordi pour reflesir lo nou rol e kontribisyon dan nou sosyete, pour anmenn sa transformasyon moral e sosyal dan nou fanmiy, e sirtou dan nou bann garson pour zot vin pli for pour sirmont ban lenflians negativ, sirtou kont bann fleo sosyal ki pe menas nou sosyete ozordi e nou lavenir.\n«Bon fet bann zonm Seselwa,»Minis Shamlaye ti dir.


Premye lensidan ti raporte ariv La Retraite kot en msye 54-an ti raporte ki en zonm avek 2 madanm ti’n pik li lo son ledo letan zot ti atake e vol li. Swivan lanket lapolis ti aret e anmenn sa 3 sispe ankour kot zot in fer 14 zour lo rimann avan ganny large lo serten kondisyon ki enkli en kosyon 10,000 roupi sakenn.\nLapolis in fini konplet lanket dan sa ka e sa 3 sispe pou repas ankour le 3 Out kot zot ekspekte ganny sarze.\nSa konplenan msye pe ganny swiv par lotorite medikal.\nSa lot rapor ti ganny fer le 30 Zen par en madanm ki dir konmkwa en zonm ti menase pour pik li avek sereng, antre ek li dan son loto lo carpark dan zanmerant waterfront, fer li dray ziska dan zanmerant premye ronpwen zil Perseverance. Arivan anndan obor lanmer ki vir avek ex “Casamar”, sa zonm ti’n fors li bwar en likid ki ti dan en boutey. Sa madanm ti raporte ki sa ki i ti’n konsonmen ti’n rann li sou e ler i ti reveye e repran dan limenm i ti ganny sans demar son loto e sove lefet ki sa zonm ti enpe a lekar avek son transpor.\nSa madanm ti egalman raporte ki en sonm larzan ki ti dan son sak ti’n ganny vole. Konpare avek premye ka kot mark pike ti ganny trouve lo sa msye, dan ka sa madanm egzaminasyon fer par lotorite medikal pa’n reisi arive dekouver mark pikir lo li. Toudmenm li osi in ganny swiv par lasante.\nLapolis i ankor pe kontiny zot lanket dan sa ka e pe demann manm piblik ki annan lenformasyon lo sa ka ki kapab ed zot avek zot lanket pour kontakte biro CID.


Lazournen enternasyonal lalang maternel le 21 Fevriye-Lenstiti Kreol i lans de nouvo piblikasyon\nSa seremoni ti deroul kot Lenstiti Kreol, Au Cap dan prezans plizyer minis ek lezot o zofisye gouvernman, e osi manm kor diplomatik.\nLazournen lalang maternel i selebre otour lemonn le 21 Fevriye e sa i en zour senbolik pour Lenstiti Kreol akoz sa levennman i demar zot kalandriye aktivite sak lannen.\nSa lannen tenm ki United Nations Educational, Scientific and Cultural Organisation (Unesco) in swazir se Liv pour lansennyman lalang maternel.\nDirektris Lenstiti Kreol Penda Choppy i dir ki sa tenm i partikilyerman enportan pour sa lenstitisyon akoz i en parti zot misyon pour donn en lapiy Minister Ledikasyon dan son lansennyman lalang maternel.\n«Nou fer sa atraver prodiksyon bann liv zanfan otan ki nou kapab, e pour zanfan tou laz, e nou osi azir konman en sant resers pour develop bann zouti lalang pour devlopman nou lalang maternel,» i ti dir.\nTrwazyenm e osi dernyen volim Leksik kreol seselwa e liv granmer ti apre sa ganny devwale avek bann envite, e bann kopi sa bann piblikasyon ti ganny prezante avek bann minis ki ti prezan.\nTi osi annan en mansyon spesyal pour enn bann envite, Administrater Zeneral Lorganizasyon Enternasyonal Lafrankofoni (l’OIF) Clément Duhaime e ti annan en prezantasyon lo bann kolaborasyon ki’n annan ant sa de partener.\nMadanm Choppy ti dir ki travay pe osi ganny fer lo en diksyoner monoleng ki pou ranplas leksik konman zouti prensipal pour lortograf kreol seselwa.\nSa diksyoner pou donn fason korek pour ekri mo, e osi donn definisyon.\n«Nou swete ki nou ava kontinyen ganny lapwi gouvernman ek lezot partener tel ki L’OIF pour sa proze,» i ti dir.\n«Sa nouvo leksik pe ganny prezante pa selman konman travay en ekriven, me osi konman en dokiman elektronik, ki nenport endividi i kapab ganny akse avek atraver enternet.»\nApre seremoni, bann envite ti ganny sans sosyalize e osi vwar bann diferan piblikasyon ki sa lenstiti i ofer, enkli sa de nouvo pliblikasyon.


Lasanble Nayonal i aprouv mosyon pour kontrol lavant labwason\nSa mosyon ti prezante par manm elekte pour distrik Baie Lazare, Onorab Wilby Lucas, pandan sesyon Lasanble Nasyonal Mardi.Sa mosyon ti pe demande ki bann lotorite konsernen i idantifye bann defayans dan lalwa ek polisi ki pe aktyelman gouvern lavant labwason e lafason ki bann lakanbiz baka ek lapire pe fer zot aktivite.\nI ti pe osi demande pour idantifye bann ki pe fer bann tel aktivite san en licence ki pe met alaporte akse avek lalkol avek manm piblik san okenn kontrol e pour propoz bann rekomandasyon apropriye.\nOnorab Lucas ti dir ki sa mosyon i osi annan pour bi renouvle bann rekomandasyon ki Konsey pour Drog ek Lalkol ti fer avek gouvernman pour reviz bann lalwa ek polisi ki gouvern lavant labwason.\nI ti azoute ki sa mosyon i osi an sipor pour lapel fer par Prezidan James Michel tou resaman.\nOnorab Lucas ti dir ki resers in osi montre ki konsonmasyon lalkol an ekse e lo en baz regilye i anmenn plizyer defi sirtou dan fanmir kot i annan vyolans domestik e lezot labi.\n«Nou’n osi etablir ki dan pei i annan anviron 109 lakanbiz baka ek lapire ki pe fer aktivite anba en licence, tandis ki i annan anviron 326 lankanbiz baka, lapire oubyen kalou ki pe fonksyonnen ilegalman,» i ti dir.\nAktyelman lavant labwason dan laboutik ek loperasyon bann lakanbiz baka, lapire oubyen kalou i ganny kontrole anba Licences Act ki osi kontrol tou bann lezot aktivite kot en operater i bezwen en licence pour fer son biznes ou aktivite.\n«Malgre Lotorite Licence i sa lazans ki konsider tou laplikasyon e ki donn licence, malerezman zot rol pour ranforsi lalwa ek regilasyon anba Licences Act i tre limite sirtou kot lavant lalkol i konsernen,» i ti dir.\nOnorab Lucas ti fer resorti ki malgre lalwa i fer li en lofans pour konsonm lalkol dan zalantour bann laboutik oubyen dan landrwa piblik, sa osi pa pe ganny respekte.\n«Nou osi pe vwar bann zanfan anba laz ki pe kontinyen aste labwason dan bann magazen e nou osi pe vwar paran oubyen serten adilt ki pe ankouraz zanfan pour konsonm lalkol sirtou dan bann levennman ek parti, malgre sa i en lofans anba nou Children’s Act,» i ti dir.\nOnorab Lucas ti dir ki Lasanble i determinen pour pouse pour fer sanzman dan lalwa aktyel, ki a permet en endividi pour vin devan Tribinal Lafanmir pour rod en lord ki pou obliz en dimoun ki’n adikte avek lalkol pour al ganny swen dan en lenstitisyon dezinyen pour enpe letan.\nI ti konklir son mosyon par demann gouvernman ek lotorite konsernen pour konsider nef rekomandasyon ki i ti prezante.\nSerten sa bann rekomandasyon i enkli enpoz restriksyon lo ler ki bann laboutik i devret vann labwason e lo ler ki bann lakanbiz baka ek lapire i devret ouver e fermen.\nLezot rekomandasyon ti enkli pour fer li obligatwar ki Lotorite Licensing i ganny rekomandasyon lotorite distrik avan ki licence en dimoun dan sa distrik i ganny aprouve an prenan kont lakantite lakanbiz ki devret annan dan sak distrik.\nOnorab Lucas ti osi rekomande ki lotorite distrik i bezwen pe partisip dan bann vizit ki ganny fer par bann zofisye sanniter, lapolis ek licensing avan ki licence i ganny aprouve e osi vizit lo en baz regilye pour vwar si bann operater pe swiv bann kondisyon zot licence.


Lasanble pou debat lalwa lo krim\nLasanble pou debat an premye Misuse of Drug (Amendment) Bill, 2012 ki apard entrodwir bann nouvo definisyon tel ki “canabis”, “authorised person”, “chief officer of NDEA”, “cultivation by enhanced indoor means”, “NDEA agent” e “undercover officer”, i pe propoz set nouvo seksyon.\nParmi bann nouvo seksyon:\n• Seksyon 24B i donn pouvwar en Ziz pour fer sorti en warant ki otoriz en zofisye lapolis ou en lazan NDEA pour sirvey laliny telefonn e pou annan akse avek sistenm konpiter ki ganny servi par bann dimoun ki zot sispekte pe partisip dan aktivite ki ganny konsidere en lofans anba sa lalwa. Sa i osi enkli akse avek bann kont banker e rikord finansyel ek komersyal ki sispekte pe ganny servi pour loperasyon bann tel aktivite.\n• Seksyon 24C i donn pouvwar Komisyoner Lapolis ou Zofisye Ansarz NDEA pour otoriz en loperasyon organize kot en parsel ki kontenir drog kontrole i ganny delivre avek bi pour idantifye bann dimoun ki enkli dan bann tel lofans.\n• E seksyon 24D i donn lakour pouvwar pour donn lord pour detri, anba kondisyon strikt, plant ek sibstans ki kontenir en drog kontrole menm avan bann prosedir legal i konplete pour sa lofans.\nDezyenm proze-de-lwa pe propoz lamannman plizyer seksyon dan Kod Penal ki relye avek bann lofans kont propriyete ki enkli kas lakaz e vole an servan vyolans, labi seksyel kont bann miner par bann adilt, e lofans piratri.\nMinis pour Lasante, Madanm Mitcy Larue pou prezan pour sesyon kestyon kot i pou adres sis kestyon ki konsern son minister.\nLasanble pou osi konsider en mosyon ki pe demann gouvernman pour konsider etablir en sistenm pwen ki ava gid laysenns dray lo semen e menm ganny servi koman en penalti kont drayver ki neglizan lo semen. Sa mosyon pou ganny table par Onorab Sylvianne Valmont, manm proporsyonnel Parti Lepep.


Tue, 19 February 2013 | State House\nPrezidan James Alix Michel\nLe 19 fevriye 2013\nOnorab Lider Biznes Gouvernman,\nManm Onorab Lasanble Nasyonal,\nBokou lanmen i neseser pou kontinnyen prepar lavenir nou nasyon. Konstriksyon lavenir nou pei i egziz bokou. Sakenn antre nou, dan son prop fason, i’n donn lanmen pou prepar lavenir. Nou’n fer li pour nou fanmiy, pour nou kominote, pour nou patri. Nou’n fer li dan en elan determinasyon, linite nasyonal ek solidarite. Akoz nou lavenir i depann lo nou aksyon endividyel e kolektif. I depann lo nou travay dir. E Nouvo Sesel i depann lo nou.\nBilan 2012 i montre nou ki nou’n fer progre malgre serten kontrent ek difikilte. Nou’n vwar ki nou travay dir i pey fre. I fer nou lafyerte, i fer nou loner. Sa i donn mwan konfyans pour sa lannen ki nou’n fek komanse. Mon loptimizm i ganny ranforsi par rapor resansman 2010. Statistik ladan i elokan. Zot montre, par egzanmp, ki to lalfabetizasyon i 92.7%; 97% lakour i annan akse ek elektrisite e 93% lakour i annan akse ek delo trete; 70% dimoun ti propriyeter zot prop lakaz; 90% lakour ti annan telefonn mobil; 94.6% lakour ti annan televizyon ... I annan plizyer lot lenformasyon enportant dan sa rapor e mon swete ki medya i sansibiliz dimoun lo la.\nMon loptimizm pour lavenir Sesel i osi repoz lo nou bann valer fondamantal. Nou en pep ki annan konpasyon. E se sa ki fer nou lafors. Sa sans konpasyon, solidarite, ek zenerosite i’n ganny manifeste dan tou son lafors, dan tou son grander, resaman ler nou ti ganny afekte par en gran tanpet tropikal. Nou ti vwar vvazen pe ed wvazen. Dimoun pe ofer zot sipor san ki zot ganny demande. Dimoun ki pe partaz sa ki zot annan avek bann ki’n ganny afekte. Devouman ek profesyonalizm bann servis esansyel… Dimoun ti sorti lwen, dan lezot distrik, pou ed zot prosen. “Ozordi maler i’n frap Pointe Larue. Demen, se mon distrik ki kapab ganny afekte”, en volonter ti eksplike. En lot ti dir: “Mon fer li pour Sesel”. Tousala ti tousan e emouvan.\nMon sezi sa lokazyon pou eksprim mon gratitid tou sa bann dimoun ki’n donn zot led, zot zefor, zot konpasyon ek solidarite pandan sa moman detres. Se sa bann kalite imen ki nou bezwen kontinyelman kiltive e ranforsi. Nou lavenir i repoz lo la. Lavenir Nouvo Sesel i depann lo tou sa ki meyer dan nou leker ek lespri ek leker zanfan Seselwa.\nAnmenmtan, nou bezwen etabli e respekte nou priyorite. Nou pa kapab annan tou ketsoz alafwa. Nou bezwen travay pou ganny sa ki esansyel dan nou lavi. E nou bezwen travay dir akoz travay dir i pey fre.\nI parey pour Gouvernman. Gouvernman i bezwen travay dir. I bezwen reste konekte avek lepep. I bezwen etabli son priyorite. E nou’n etabli nou priyorite; e sa se (1) en lekonomi solid; (2) travay pour tou; (3) lozman desan pour Seselwa; (4) ledikasyon; (5) lasante; (6) lepanwisman lazenes; (7) devlopman dirab; (8) lord, lape ek sekirite; (9) leta-de-drwa (10) reyonnman Sesel lo lasenn enternasyonal.\nEn Lekonomi Solid\nTou proze devlopman – i komans par en lekonomi solid.\nAn 2012, fas-a resesyon global, Sesel ti kontinnyen montre rezilyans.\nMalgre sa resesyon profon an Erop – sours prensipal nou marse touristik ek leksportasyon – nou ti anrezistre en rikord dan nonm touris. Sa sete gras-a nou stratezi pro-aktif, nou polisi diversifikasyon nou marse tourizm e letablisman nouvo partenarya... Pour premye fwa nou’n resevwar plis ki 200,000 touris an 2012. Lendistri tourizm i anploy 25 poursan mendev total e i kontribye anviron 26 poursan anver nou Prodwri Nasyonal Brit. Anmezir ki nou kontinnyen atir plis touris, i enportan ki tou akter dan sa lendistri i redouble zefor pou amelyor servis, kree nouvo servis ki reponn a gou ek legzizans nouvo marse, kree plis lanplwa e ogmant prosperite nou pei. Se selman avek travay dir ki nou pou arive fer li. Lendistri i devret vin ankor pli pro-aktif, aret viv dan lepase, dan nostalzi, e fer fas-a lavenir avek realizm ek optimizm.\nDan lekonomi domestik, sekter endistriyel ek lapes ti kontinnyen elarzi.\nLeksperyans dezas natirel i’n montre nou lirzans ek lenportans annan en lasirans dedye pou fermye e osi bann peser artisanal. Ver milye sa lannen, nou pou lans nou plan lasirans pour lagrikiltir avek lapes artizanal.\nSekter agrikol i reste tre enportan. I pe rankontre serten difikilte, me nou pe fer tou sa ki posib pou relans sa sekter. Nou pe travay avek Fon Enternasyonal pour Developman Lagrikiltir (IFAD) ki pou ed nou pou enplimant nou progranm lenvestisman nasyonal pour sekter lagrikiltir.\nNou ”lor ble” pou resevwar en latansyon partikilye sa lannen. Nou pou renegosye nou lagreman lapes avek Linnyon Eropeen. Nou pozisyon i kler e nou pou defann li a tou pri. Nou le en meyer ”deal” pour Sesel!\nLentere renouvle par envestiser lokal e etranze dan lapes endistriyel e semi-endistriyel i tre ankourazan e nou pou kontinnyen siport li.\nPerspektiv makro-ekonomik i prezant rezilta plis ki ankourazan. An 2012 nou ti depas bann target ki nou ti’n fikse, swa lo plan fiskal avek en sirplis estimen a6.4% Prodwri Domestik Brit (PDB), swa lo plan moneter, nou rezerv deviz etranzer, osi byen ki nou reform striktirel. Nou defi prensipal i reste enflasyon. Me mon ankouraze pou note ki, gras-a lentervansyon Labank Santral an Out lannen pase, nou ti reisi redwir to lenflasyon sorti 8.9% an Zwen 2012 pou ariv 5.8 % ver lafen Desanm. Nou rezerv deviz etranzer ozordi i 308 milyon dolar Ameriken, sa ki reprezant apepre 2.8 mwan lenportasyon.\nMon tre satisfe pou note ki tou resaman lazans Fitch Ratings i’n sirklas nou pozisyon sorti “stab” pou vin “pozitiv”. Sa set an rezilta – parey sa lazans i afirmen – en lanvironnman gouvernans ek lenvestisman favorab, en bon zesyon det piblik e eksteryer, disiplin fiskal e en sitiasyon finansyel pli viab pour nou bann lantrepriz piblik.\nEn lot defi se to lesanz deviz etranzer. Mon tre ankouraze note ki nou roupi pe apresye par rapor avek bann deviz etranzer mazer. Avek bann devlopman pozitiv ki nou pe vwar dan nou lekonomi – i konpri to lentere labank ki’n komans redwir – tou kondisyon i an plas pou permet lapresyasyon gradyel roupi ver 12 roupi pour en dolar Ameriken. Mon konsidere ki sa i parite ki devret permet nou kontrol lenflasyon lo en kote e asir nou konpetitivite ekstern lo lot kote. Nou kapab fer li, me nou bezwen korperasyon aktif bann labank komersyal pou realiz sa lobzektif. I domaz ki zot pa pe fer ase.\nNou legzerzis reform striktirel i kontinnyen port son fri. Nou’n akonpli bokou sikse dan restriktirasyon Air Seychelles. Gras-a nou desizyon pou form en partenarya stratezik avek Etihad, nou’n reisi transform Air Seychelles. Ozordi, i anploy 590 dimoun, e 98% parmi zot i Seselwa. An 2012, Air Seychelles i’n fer en profi avan taks 1 milyon dolar Ameriken.\nMalgre ki nou’n reisi redwrir to lenflasyon pandan sa bann dernnyen mwan, rediksyon kou lavi i reste enn nou preokipasyon mazer. Fodre nou pran an konsiderasyon ki nou lekonomi i enn ki ouver. I anmenn plis dinamizm, konfyans ek krwasans. Me i osi anmenn serten defi. Gouvernman pou kontinnyen pran mezir kot i neseser pou protez bann group pli vilnerab kont ogmantasyon kou lavi. Dan limedya, mon’n demann Seychelles Trading Company pou revwar dan en fason konpreansif son bann pratik ek metodolozi prokirman avek bi fer desann pri bann prodwri ek komodite.\nNou pe osi anvisaz lezot mezir, par egzanmp, legzanmpsyon VAT lo serten lezot prowdri ki pa lo lalis aktyel. Dan konteks reform taks nou pou revwar nou sistenm Income Tax avek bi anmenn en sistenm pli ekitab. Ozordi Sesel nou annan en sistenm kot tou dimoun i pey en to fiks 15 poursan. Me bokou pei dan lemonn i’n adopte en sistenm taks progresiv kot sa ki ganny mwens saler i pey en poursantaz pli ba e byensir sa ki ganny plis i pey en poursantaz pli o taks. Mon’n alor demann Minister Finans pou antre an diskisyon avek nou bann partener ki pe travay avek nou dan nou reform ekonomik avek bi entrodwi en tel sistenm Sesel osito ki posib, preferableman apartir Zanvye 2014.\nLentrodiksyon VAT an Zanvye sa lannen ti form parti nou plan pou annan en sistenm taks ki pli modern, efikas e konpreansif. Mon rekonnet ki Seychelles Revenue Commission ti’n devre envesti plis zefor pou prepar bann konsomater pli byen avek sa nouvo sistenm taks. Me i malere e regretab ki, avek son lentrodiksyon, serten marsan ek biznes i’n swazi pou kapitaliz lo la pou fer pri monte. Zot i’n fer sa malgre ki Gouvernman ti ofer zot “tax credits” lo zot stok lafen lannen, e elarzi lalis bann prodwri ki ganny egzanmpte ek VAT, dan bi minimiz logmantasyon pri.\nNou langazman an faver stabilite makro-ekonomik i devre reste o-sant nou stratezi devlopman. Nou bezwen kontinnyen fer zefor enportan pou redwir nou stok det. Dan sa konteks, mon’n demann Minister Finans pou target en sirplis fiskal pa mwens ki 5% nou PDB ziska ki nou ariv en proporsyon 50% det par rapor avek PDB an lannen 2018. Ler nou akonpli sa, i pou liber konsiderableman lespas fiskal dan bidze Gouvernman ki pou ganny pase avek lepep.\nOtan ki nou bezwen asir nou stabilite ekonomik, ler nou perform pli byen nou bezwen pas benefis avek nou pep. Dan sa konteks, an rezilta sa bon performans fiskal an 2012, kot nou sirplis bidzeter ti plis ki nou ti’n progranmen, mon pou pas sa benefis avek pep Seselwa. Parey i’n anonse dan bidze, revizyon saler minimonm o nivo nasyonal e ogmantasyon saler dans servis piblik pou pran lefe an Zilyet.\nRepiblik Sesel i’n fer progre sinnyifikatif dan gouvernans sekter piblik. Me mon rekonnet ki i reste ankor pou fer pou elimin bann defayans ki egziste. Mon pou kontinnyen promouvwar bonn gouvernans ek transparans dan zesyon resours ek byen piblik.\nNou bezwen osi fer plis pou ankouraz kreasyon e devlopman biznes. Pour biznes prospere, i bezwen annan akse avek kredi – sirtou pti biznes ek bann lantrepriz mwayen. Mon pa kapab dir ki mon satisfe avek nivo lasistans finansyel ki sa kategori lantrepriz pe resevwar avek sekter finansyer. Sak lannen Gouvernman i'n persevere pou rod fason pou asiste biznes. Sa lannen nou pe double lakantite larzan dan fon Small Business Finance Agency (SBFA) pou ariv R40 milyon, e nou'n osi double nivo loan ki SBFA i donnen pou ariv R300,000. Me bann labank komersyal zot annan tandans reste santre lo bann loportinite pou fer larzan vitman lo gro proze. I malere pou dir ki sa i ankor leka menm avek sertan labank piblik. Mon pe alor demann Minis Finans pou revwar sa “scheme” loan pour bann ti biznes ek biznes mwayen ki ti entrodwi dezan paseatraver labank komersyal piblik, ki malerezman pa pe mars parey kominote biznes i ekspekte.\nNou antreprener i anvi travay dir, me pou zot travay dir, nou bezwen larg zot lanmen. Annou elimin birokrasi initil ki fristre zot e rann zot travay difisil. Annou fasilit zot akse avek kredi. Annou ansanm rod fason pou ed zot pou devlope, olye touy linisyativ e dekouraz inovasyon.\nTravay pour tou\nSer frer ek frer Seselwa,\nPetet parfwa zot fatige tann mwan koz lo lenportans travay – lo lenportans travay dir! Me lepep ti elekte mwan lo platform travay dir pour nou pei. E mon pou kontinnyen fer li. Mon pou osi kontinnyen motiv tou sitwayen pou travay dir e ensiste ki nou asim nou responsabilite. Sel garanti nou progre dan lavi se travay dir. Sel fason pou nou asir nou byennet se travay dir. Prosperite i vin atraver travay dir. Tou ketsoz dan lavi i vin atraver travay dir. Tou sa ki travay dir i ganny loportinite pou devlope, pou amelyor son sitiasyon, pou prospere. Napa lot fason, me kot fodre, lasistans i ava ganny donnen selon serten kriter ki’n etabli. Mon repete: nou bezwen depann lo nou prop zefor. Travay dir i pey fre!\nTou travay i nob. Nou annan nou talan spesifik, nou kalifikasyon ek leksperyans, nou dispozisyon pou fer en metye ou egzsers en vokasyon. Annou fer li byen. Se sa ki enportan. Nou pran lafyerte dan travay ki nou fer. Nou fer li avek gou, avek devouman, avek profesyonalizm. Nou fer li avek konesans ki nou pe partisip dan ledifikasyon Nouvo Sesel. Nou fer li avek nou zefor endividyel e kolektif. San depann lo Leta ler nou konnen ki nou ankor for e ki nou annan kouraz. Nou fer li an partazan en vizyon. En vizyon ek en krwayans ki sa ki nou fer i konte. Ki nou travay i annan en bi, en lobzektif.\nSa i fer mwan rapel en zistwar ki ti pase en pe plis ki 50-an Lanmerik, kot NASA. Okour son vizit laba, Prezidan Kennedy ti rankontre en zonm avek en balye dan son lanmen. “Msye, ki travay ou fer isi?” Prezidan Kennedy ti demann li. Sa zonm ti reponn, “Mon pe ede pou met en zonm lo lalin, Msye Prezidan”.\nSa zonm ti annan en vizyon lenportans son travay. I ti partaz en vizyon ek lafyerte pour son pei. I pa ti zis en travayer. I ti fer parti NASA Space Team 1962!\nI pa fer diferans ki travay ou fer. Sa ki enportan se ki ou fer li byen. Se ki ou pe ganny ou lavi onetman. A traver ou prop lasiyer, ou prop zefor. Ou pe partisip dan en lantrepriz nob e formidab: konstriksyon en meyer lavenir; ledifikasyon Nouvo Sesel.\nSe pour sa rezon ki mon ti deside mentenir tenm “Annou travay dir pour nou Sesel” pour lannen 2013. Pou kontinnyen enspir nou ver plis sikse. Motiv nou ver pli gran lakonplisman pour nou patri. Kontinnyen pran nou responsabilite. Kontinnyen fer zetwal Sesel briye dan Losean Endyen e dan lemonn. Kit lakot pou dekouver nouvo losean. Redouble nou zefor pou konbat delenkans, fleo sosyal ek kriminalite. Afront defi avek kouraz. Montre nou rezilyans. Koste dan en elan patriotik e solider. Bref, otan rezon pour nou travay dir pour nou Sesel.\nSepandan, mon rekonnet – e mon deplor – serten pratik negatif ki kontinnyen retard nou progre. En birokrasi lour i antrenn en mank profesyonalizm, en mank disiplin, en mank prodiktivite, en move servis. I fristre tou dimoun e i kree medyokrite. Ki mannyer en dimoun ki pe rod en servis i santi li ler i al dan en letablisman e i rankontre en fonksyonner avek en figir long? An plis ki sa, menm fonksyonner i anvoy li dan en biro a lot, e sa pov sitwayen ki anvi leve e debrouye i retourn kot li san en solisyon satisfezan. Eski dan sa laz teknolozi modern i zistifyab pour en dimoun esper trwa mwan pour ganny en larepons?\nI’n ler osi pou nou pran plis “ownership”. Pe enport kot nou travay, pe enport nou pozisyon, nou pos, nou bezwen realize ki nou fer parti Gouvernman, ki nou fer parti sa lantrepriz. Nou ek Gouvernman nou pa form de lantite separe. Byen Leta se nou byen. Ler nou gaspiy resours Leta, ler nou pe gaspiy nou letan dan biro, nou pe gaspiy nou prop resours, nou prop letan. Annou devlop sa konsyans “ownership”. Nou pa zis en travayer, me nou fer parti en lekip. Nou form par Gouvernman. Nou form par sa lantrepriz prive. Travay dir i pey fre!\nDepi Lendepandans, nou’n envesti bokou dan formasyon resours imen. An rezilta nou annan bokou kad byen forme, me nou reste defisiter dan plizyer domenn. Nou bezwen annan en plan nasyonal “manpower” an fonksyon nou evolisyon rapid ki anmenn en kantite nouvo devlopman. Sa plan i ava determin nou bezwen formasyon dan domenn divers. I ava permet nou planifye pli byen pour lavenir e ouver nouvo lorizon pour lanplwa e travay dir.\nLozman desan pour Seselwa\nGouvernman i’n fer bokou – bokou – pou met a-dispozisyon bann fanmiy Seselwa en lozman desan. Me nou pa kapab satisfer tou demann anmenmtan. Nou resours i limite. Fodre dimoun i konpran sa. Fodre bann fanmiy ki pe esper en lakaz oubyen en bout later – e mon konnen ki serten pe esper depi plizyer lannen – i ed zot lekor. Fodre ki zot pran zot responsabilite o-serye e fer zot kontribisyon tou lemwa anver zot proze lakaz. Serten pa kapab zis mazin lanmizman, al bal touleswar, e ekspekte ki zot zis ganny en lakaz. Non, fodre zot mazin lavenir, fodre zot travay dir, fodre zot fer zot kontribisyon ki ava ganny dedwir lo zot lónn ler zot ganny zot lakaz.\nDorenavan, bann dimoun ki pe kontribye anver ”home saving scheme” pou ganny priyorite pour lakaz.\nBann ki deza annan zot lakaz zot bezwen respekte zot lobligasyon ek responsabilite. Pey zot lónn regilyerman afen ki zot ser ek frer ki pe espere, zot osi, zot kapab benefisye ek en lakaz.\nMalgre serten kontrent ek difikilte, nou ti kontinnyen avek nou bann proze mazer. An 2012, nou ti fer alokasyon 327 younit Ile Persévérance. Menm lannen, nou ti konplet ankor 166 younit; alokasyon pou ganny fer dan sa bann semenn ki pe vini, de ki proze lenfrastriktir pou konekte sa bann younit i’n terminen. Sa lannen, nou pou konplet konstriksyon ankor 274 younit lo Ile Persévérance.\nAn deor proze Ile Persévérance, nou ti osi antreprann serten proze redevlopman ki ti vwar alokasyon 16 younit. Nou pou poursviw sa zefor redevlopman sa lannen dan plizyer distrik, an plis ki alokasyon 25 younit pli tar sa lannen.\nEn proze mazer ki nou pou komanse sa lannen, gras-a en don zenere ki nou’n resevwar avek Gouvernman Abu Dhabi, se konstriksyon 180 younit dan trwa distrik.\nSa move tan ki’n frap nou resaman i’n montre nou ki mannyer nou vilnerab avek dezas natirel. Nou’n vwar kombyen lakaz, konbyen propriyete, i’n ganny andomaze. Serten – sinon bokou – ant zot pa ti’n ganny asire. Ozordi sa bann fanmiy i trouv zot dan en sitiasyon difisil.Gouvernman pou ede, byensir, otan ki i kapab. Me leksperyans i’n montre nou nesesite pou annan lasirans pour nou lakaz. Dan sa konteks, nou pe etidye fezabilite met an plas en mekanizm pour lasirans lakaz.\nAnseki konsern alokasyon later, nou pa’n kapab fer otan ki nou ti’n voudre akoz mank resours. Malgre sa, an 2012, nou ti reisi ofer apepre 80 kare later dan diferan distrik.\nNou krwar fermeman dan en partenarya avek sekter prive ki ava ed nou atenn nou bann objektif konsernan lozman ek devlopman later. Nou kwrar fermeman dan prensip “empowerment” nou bann zenn antreprener. Se pour sa rezon, ki – atraver “2020 Development” – nou pe ofer sekter prive pou partisip aktivman dan devlopman Ile Soleil.\nTouzour dan loptik partenarya avek sekter prive, Gouvernman i an negosiasyon avek serten partener pour konstriksyon kondominyonm Ile Persévérance pour bann zenn “graduates” ek zenn profesyonnel.\nLoportinite i an abondans. Annou sezi zot!\nStaz devlopman kot nou’n arive ozordi i fer li ankor pli enperatif ki later isi Sesel i ganny byen zere, byen itilize. Nou bezwen elimin spekilasyon. Nou bezwen osi asire ki i reste dan leritaz ek patrimwann Seselwa. Dan sa bi, nou pou entrodwi serten mezir ki pou asir en zesyon pli rigoure later Leta, fason ki i ganny vann e lwe, fason ki etranze i kapab posed later Sesel, san dekouraz lenvestisman.\nBokou Seselwa i’n benefisye avek lavant oubyen lokasyon later Leta, swa atraver “landbank” ou atraver kreasyon bann plot endistriyel ou komersyal. Malerezman, plizyer sa bann kare later pa’n ganny devlope, menm apre bokou lannen. Enn bann rezon prensipal pour sa se spekilasyon – fer en gro profi lo revann later ki zot i’n aste bon marse avek Gouvernman. Sitiasyon i ganny agrave par lakizisyon sa bann tel later par etranze atraver bann “corporate bodies” ou atraver bann “nominee” Seselwa ki reprezant sa bann etranze.\nGouvernman pe reviz lalwa State Land and River Reserves Act pou asire ki – avek enn-de pti leksepsyon miner, par egzanmp dan ka lesanz later avek Leta – okenn endividi ki napa sitwayennte Seselwa pa pou annan drwa aste later Leta “freehold”. Menm prensip i aplik pour propriyete prive. Etranze pou nepli ganny drwa aste later “freehold” me i pou ganny drwa annan en bay lonterm 70-zan, non renouvlab.\nSepandan, dan bi kontinnyen atir lenvestisman direk etranze (FDI), nou pou mentenir nou polisi konsernan devlopman ek lenvestisman dan vila dan bann “resort” touristik.\nAnba sa nouvo lalwa, Gouvernman pou ofer en lamnesti bann etranze ki’n akerir later oubyen propriyete imobilye atraver bann “nominee companies”, atraver Seselwa ki’n servi koman kouvertir, atraver transfer “shares” … pou regilariz zot sitiasyon dan en peryod en an apartir lemoman ki lalwa i pran lefe. Si zot pa fer li, Gouvernman pou ganny drwa reposed sa later. Nou bi se elimin evazyon prosedir sanksyon lo later e akizisyon iregilye later par etranze.\nGouverman pou kontinnyen envestir a tou nivo dan ledikasyon pou asire ki i annan progre soutenab, meyer rezilta, meyer performans etidyan, en ledikasyon o-nivo e enn ki reponn a lekspektasyon e bezwen nou pep dan sa nouvo syek.\nNou pe viz lwen. Nou lanbisyon, parey mon’n deza dir, se ki alavenir, nou annan omwen en “graduate” iniverziter dan sak fanmiy. Nou lanbisyon se ki nou annan bann zenn profesyonnel a tou nivo ki kapab diriz e tir benefis progre teknolozik, ekonomik e sosyal. Me sa pa pou ariv tousel. Nou bezwen travay dir pou fer li arive. Se pour sa rezon ki nou bezwen kontinyelman revwar nou sistenm ledikasyon afen ki i reponn a nou latant, e ki i konform avek serten nouvo bezwen e devlopman lasosyete.\nNou bezwen kontinnyelman revwar li pou fer sir ki nou zanfan ek nou zenn i pa zis aprann bann size akademik e teknik, me osi valer ek fonnman lasosyete. En lapresiasyon ek en respe pour valer imen. Respe pour zot-menm, me osi respe pour zot prosen, pour zot granmoun, pour lotorite, pour lenstitisyon Leta. Tousala i vin atraver ledikasyon sivik. Nou’n fer progre dan sa domenn, me i annan nesesite pour nou ranforsi sa.\nNou sistenm ledikasyon i devret osi valoriz nou kiltir – en pon vivan ant trwa kontinan – nou zeografi, nou listwar, nou trilengwizm ki, malerezman, nou annan tandans neglize. I devret prepar nou zanfan ek nou zenn pou apresye diversite nou kiltir e vin bann bon sitwayen Sesel e bann bon sitwayen lemonn. I devret prepar zot pou asim zot responsabilite, servi byen bann resours ki ganny met a zot dispozisyon, prepar zot pour lavenir.\nNou annan plizyer mezir ki nou pe pran pour sa lannen avek bi ranforsi nivo ledikasyon e obtenir meyer performans. Sa i enkli permet etidyan S4, ki pare, pou fer legzanmen “IGCSE English as a Second Language” e “DELF Scolaire Niveau B1”; e lenplimantasyon nouvo Curriculum nasyonal.\nNou pe donn en latansyon partikilye bann etidyan ki annan bezwen spesyal. Anlinny avek sa, Minister pe re-entrodwri “Special Needs Education Unit” ki pou koordonn tou aktivite e donn gidans, sipor ek formasyon an relation avek “bezwen spesyal” etidyan. Mon reitere ki personn – okenn nou zanfan, okenn nou zenn – pa merit ganny kit deryer.\nLannen pase, mon ti ouver ofisyelman Sant Formasyon Maritim (MTC). Sesel i en pei avek en leritaz maritim tre for, me i regretab ki napa ase nou dimoun ki pe navige. Nou bezwen zenn kalifye dan navigasyon pour Coastguard – sirtou ki byento nou pe al ganny plis bato. Nou bezwen zenn maren lo bann bato plezans sirtou ki demann pour mendev lo lanmer pe ogmante swivan diminisyon menas piratri. Mon konsider MTC koman berso lavenir Sesel lo lanmer! I berso nou fitir maren!\nLekol primer Ile Persévérance i’n fini akeyir son premye ekolye depi sa lannen akademik. Sa lekol i’n kout Gouverman 38 milyon roupi. Nou annan plan pou konstri en lekol segonder e, plitar, en dezyenm lekol primer lo sa zil.\nMe, nou kapab annan meyer fasilite, meyer lekipman, meyer lentansyon … si nivo lansennyman, si nivo formasyon ek konesans ansennyan i pa a la oter, si napa en stratezi koeran, tou nou zefor pou tonm dan delo. En ledikasyon de-kalite i depann lo kalite ansennyan dan laklas. Se selman avek en kad ansennyan byen formen ki nou pou arive transform nou lekol.\nNou lasante set enn bann ketsoz pli presye ki nou annan dan nou lavi. Nou annan en devwar ek en responsabilite endividyel pou pran swen ek nou lasante. Minister osi i annan en devwar pou met an plas bann progranm konpreansif lo prevansyon maladi e lo ledikasyon lasante piblik.\nSerten parmi nou i pratik en stil lavi ki danzere e destriktif pour zot lasante. Zot provok zot prop maladi. E ler zot tonm malad, zot ekspekte al ganny trete a-letranze! Lo fre travayer Seselwa!\nErezman, laplipar de-nou i pran byen swen avek nou lasante. Sepandan, maler i kapab arive san prevnir. Maladi i kapab deklare san ki nou ekspekte. E la, nou sistenm lasante i la pou donn swen.\nNou bann sant medikal, nou lopital, i vitrin nou sistenm lasante. Nou’n fer bokou lenvestisman – a tou nivo – dan sa bann sant, dan lopital ek dan nou sistenm lasante an zeneral. Nou’n fer progre, me i annan ankor bokou konplent.\nMenm Biro Prezidan i resevwar en kantite konplent sorti kot dimoun ki pa satisfe avek fason ki zot i’n ganny trete lopital. Nou bezwen pran konplent ek kritik piblik o-serye. Nou bezwen servi sa bann konplent ek kritik pou rektifye defayans dan sistenm, menm si souvan, sa i kapab pran en pe letan.\nMon oule reitere ki dan nou sistenm lasante – a tou nivo – nou bezwen annan plis kominikasyon, plis profesyonalizm, plis konpasyon, plis kominikasyon, plis konprenezon. Napa plas pour lendiferans, ensibordinasyon, neglizans …\nMe annou pa zis kritike e montre ledwa. Annou pran ownership nou sistenm lasante. Annou zwenn ansanm nou tou pou fer li marse.\nLekspektasyon i o, e souvan i pa konform a-larealite. Nou sistenm i pa parfe, me i fonksyonnen menm avek son lenperfeksyon. Annou pa bliye ki laplipar travayer Minister Lasante pe fer en bon travay, souvan anba bokou presyon. Zot merit nou lankourazman e nou salye zot devouman. Swen medikal isi Sesel i gratwi, pa parey dan plizyer pei – menm dan bann pei pli devlope. Malgre nou resours limite, nou sov lavi, nou redonn lespwar.\nLazenes Seselwa i a-limaz nou pei: vibran, dinamik, rezilyan e optimis…\nEn lazenes ki krwar dan valer travay dir, dan bann valer ek prensip fondamantal ki ini nou koman en pep, i fer grander ek prosperite nou pei. En lazenes ki pran “ownership” progranm ek fasilite ki nou’n met anplas i ede ranforsi nou vizyon pour Nouvo Sesel.\nMon krwar dan lazenes, e zanmen mon’n ezite pou donn li loportinite pou prouv son kapasite, pou epanwir. Mon’n fer li tou resaman dan kad restriktirasyon Gouvernman. Mon konfyan ki sa bann zenn dirizan pou konfirm konfyans ki nou’n plas dan zot.\nLazenes nou pei i deplizanpli konnekte avek sa vilaz global ki nou pe viv ladan. Sa i anmenn defi, me osi loportinite. Fodre nou rod tou fason pour nou maksimiz sa bann loportinite. I enportan ki nou ranforsi bann rezo pour konnekte nou bann zenn dan larezyon, e pli lwen. Lavenir Sesel i pa pou zis baze lo loportinite ki nou kapab kree lo nou prop teritwar. I pou osi baze lo loportinite dan lekonomi rezyonal e mondyal. Dan sa konteks, mon’n demann Minister Zafer Etranzer pou elabor en konsep entegrasyon rezyonal lazenes dan kad COI. Lazenes Seselwa i en mayon entegral dan nou stratezi devlopman ekonomik, e osi nou stratezi diplomasi ekonomik aktif.\nNou demann nou zenn ki zot reste bann sitwayen model. Ki zot annan respe pour bann ki pli aze ki zot, parey nou kiltir i aprann nou. Ki zot annan respe pour lotorite, pour lalwa, pour lenstitisyon Leta. Nou demande osi ki zot repann bann valer patriotik, ki zot senm lanmour, solidarite, fraternite ek konpasyon dan zot kominote. Nou osi demann zot pou evit bann move frekantasyon, ki zot pa tonm dan delenkans, dan latrap labi sibstans ek fleo sosyal. Me plis ki sa, nou demann zot pou met Sesel avan tou. Ki zot vin bann vre zanfan Nouvo Sesel!\nEn prensip fondamantal nou stratezi devlopman e, odela, nou polisi Zafer Etranzer se devlopman dirab. Se nou “militantizm” san konpleks an faver proteksyon lanvironnman ki’n fer nou – en pti Leta-zil – en lider mondyal dan sa domenn.\nLer nou koze, lemonn i ekout nou. Akoz nou pratik sa ki nou dir. Akoz, nou Sesel, nou konsyan lenpak ki sanzman klima i annan lo nou. Akoz nou lit pour zesyon dirab nou “lekonomi ble”, e kont lenzistis lafason ki reveni leksplwatasyon nou lekonomi ble i ganny partaze.\nNou lekonomi ble se lentegralite nou eko-sistenm oseanik, avek tou bann resours ki i posede e ki kapab anmenn benefis ekitab e soutenab pour nou tou. Se bann rezerv maren proteze, pratik lapes soutenab, zesyon nou losean pou adres lenpak sanzman klimatik. Lekonomi ble i eleman prensipal ki soutenir nou koman en pep. Mon krwar ki i telman enportan ki nou pe miltipli nou zefor pou sansibiliz lezot pei pou partaz nou vizyon, pou zwenn avek nou pou pran aksyon konserte. Nou annan plan konvok en konferans rezyonal lo sa size.\nEn lot laspe devlopman dirab ki annan en lenportans kapital pour nou se lenerzi renouvlab. Mon vizyon ki mon’n deza partaze avek lepep se ogmant nou lendepandans enerzetik, redwir lenpak pri karbiran lo nou lekonomi, e redwir son lenpak lo nou lanvironnman.\nDan de-trwa mwan nou pou al komisyonn nou 8 tirbin. Set en pa an avan, en nouvo komansman. En lot pa pozitiv se nou lalwa lo lenerzi ki annan pour bi atir lenvestisman dan sa sekter, partikilyerman dan lenerzi soler.\nProsen letap mazer dan diversifikasyon nou sours enerzetik e dan konsolidasyon nou langazman anver lenerzi renouvlab e devlopman dirab se lenerzi soler. I an abondans isi, e nou bezwen servi li plis. Nou bezwen osi pran bann mezir neseser pour transformasyon dese an lenerzi. Nou lobzektif a-lonterm se zener plis ki 25% elektrisite a partir lenerzi soler, biomas ek dese. Sa lakor ki nou’n fek sinnyen avek Clinton Climate Initiative i ava kontribye sinnyifikativman anver sa lobjektif.\nAntretan, logmantasyon bann pti lantrepriz dan domenn lenerzi renouvlab i en sinny tre ankourazan. Gouvernman pou kontinnyen met an plas tou mwayen posib pou ensit sekter prive partisip dan sa domenn enportan nou lekonomi.\nLet imen ek son lanvironnman natirel i endivizib e enseparab. Enn i konplemant lot. Tan ki nou gard nou pep o-sant nou stratezi devlopman, tan ki nou zer nou lanvironnman byen e prezerv li pour zenerazyon fitir, nou kapab afront tou defi avek serenite.\nLord, lape ek sekirite i fonnman tou sosyete modern. En pei pa kapab progrese si lord, lape ek sekirite pa rennyen. En sitwayen ki pa santi li an pe, an sekirite, i viv dan en kondisyon permanan lenkyetid. I pa kapab zouir son lavi. I pa kapab prodiktif.\nMon’n touzour akord pli gran lenportans sa trwa eleman kle. Mon’n ekout pep Seselwa, zot krentif, zot apreansyon. E mon’n pran mezir apropriye pou adres problenm ensekirite. Nou’n met plis resours a-disposizyon servis lord ek lape. Nou’n donn zot plis formasyon. Nou’n amelyor zot kondisyon servis. Nou’n double nou vizilans. Prezans Lapolis i bokou pli vizib ozordi. I annan en gran amelyorasyon dan zot performans e dan rezilta zot travay. Zidisyer, osi, i’n ekout lapel piblik pour pas santans pli sever.\nOzordi, nou vwar rezilta nou zefor. Mon pa kapab dir ki tou ketsoz i parfe. Me mon kapab afirmen ki nou’n anrezistre en diminisyon konsiderab dan kriminalite ek delenkans. Statistik i montre en rediksyon global 15% dan kriminalite an 2012, par rapor a en tandans ogmantsyon 40% ant 2006 e 2011.\nNDEA osi i’n akonpli son misyon avek bokou sikse. Lannen pase, i’n sezi drog pour en lavaler plis ki 100 milyon roupi, e met deryer baro plizyer trafiker ki pe pouri nou sosyete.\nNou stratezi pe marse! Nou kominote i santi zot pli an sekirite. Me nou pa pou aret la. Nou pou kontinnyen entansifye nou lalit kont kriminalite ek delenkans dan tou son form.\nAnmenmtan, nou pou ofer posibilite reabilitasyon bann zenn ki’n tonm dan move semen ek bann prizonnyen ki pa poz en risk mazer pour sosyete. Sistenm “prizon ouver” Coëtivy pe fonksyonn byen. Bann deteni laba pe ganny loportinite pou aprann en metye ki ava servi zot ler zot retourn dan lasosyete. Travay pou byento komanse lo en lot fasilite detansyon Coëtivy pour bann zenn ki demann dezentoksifikasyon ek reabilitasyon. Travay pou osi komanse lo en sant enkarserasyon Praslin pour bann miner ki’n ganny kondannen pour bann aktivite kriminel. Sa sant pou annan fasilite ek resours ki ava ed sa bann miner pou repran anmen zot lavi.\nMe pou bann trafiker drog, bann kriminel andirsi ek bann ki moleste zanfan e abiz zot linosans, nou pa pou annan okenn konpasyon, okenn pitye. Zot ava pirz zot santans Marie-Louise. Alafen Mars sa lannen pou annan 124 kriminel ek trafiker drog lo sa zil. Laba zot ava aprann valer travay dir dan en lanvironnman kot zot pa pou nwir nou kominote e anpwazonn nou zanfan ek nou zenn.\nNou pa pou zanmen bes nou vizilans. Mon ti dir lannen pase ki nou bezwen repran nou kominote dan lanmen bandi ek delenkan. Nou pe fer li!\nGras-a nou vizilans, gras-a nou lalit asarne, gras-a zefor konserte kominote enternasyonal, nou’n reisi met piratri lo nou lanmer anba kontrol. Menas pa’n disparet antyerman. I poz mwens risk me nou bezwen reste vizilan.\nEn pli gran menas ki pez lo nou aktyelman se trafik drog. Parey piratri, trafik drog i depas tou frontyer. I afekte tou pei larezyon. Tou nou zefor pou siprim trafik drog lo nou teritwar pou tonm dan delo si aksyon determinen pa ganny pran kont banditizm organize, kont trafiker, ki pe kontinnyen fer zot biznes sal dan bann pei vwazen. Nou bezwen en zefor konserte, nou bezwen koordonn nou aksyon pou konbat sa fleo ki menas sekirite, souvrennte, byennet ek prosperite tou pei larezyon. I en danze grav ki menas lasante ek lavenir nou zenn. Nou pou kontinnyen konbat li avek determinasyon, an mobilizan tou resours neseser e avek led ek lekspertiz nou bann partener etranze.\nSa lannen nou pe konmemor 20-an legzistans Trwazyenm Repiblik. Sa i en letap memorab dan nou listwar. Trwazyenm Repiblik i apiye lo serten senbol ek lenstitisyon fondamantal ki disteng nou koman en pep. Enn parmi sa se Konstitisyon Trwazyenm Repiblik Sesel. I kontenir en sapit ki enspir nou e ki pou kontinnyen enspir bann zenerasyon fitir. Sa se Sart Seselwa lo Drwa Imen ek Liberte Fondamantal. I garanti drwa ek liberte fondamantal tou sitwayen Sesel. Sa sart i en pilye nou sosyete, en pilye nou Leta modern. I fonnman trwa brans Leta: Legzekitif, Lezislatif ek Zidizyer. I alabaz leta-de-drwa.\nOzordi, a-lob selebrasyon sa gran levennman istorik, nou proklanm nou latasman profon, avek ferver e san ekivok sa Sart Seselwa. Nou rekonnet e respekte drwa ek liberte ki i donn nou, me anmenmtan nou rekonnet e aksepte nou lobligasyon anver nou prosen, anver lasosyete. Se Sart ki pou kontinnyen gid nou dan levolisyon nou lenstitisyon etatik, dan ranforsman nou demokrasi, dan bonn gouvernans e lo semen progre ek prosperite. Sa Sart i reste alabaz Nouvo Sesel – en sosyete demokratik, lib, toleran, solider … En pei ini, en pep fyer e travayer. En pei ouver lo li menm e ouver lo lemonn.\nReyonnman Sesel lo Lasenn Enternasyonal\nNou polisi zafer etranzer pou toultan o-servis lentere nasyonal, tout an tenan kont bann gran mouvans lo lasenn enternasyonal. Diplomasi Seselwa i imazinatif, pragmatik e anbisye. I o-sant nou aktivite lo plan bilateral e miltilateral pou ranforsi e diversifye nou lyen lamitye ek partenarya, e rod bann solisyon adapte a nou spesifisite ensiler.\nEn laspe fondamantal nou politik zafer etranzer se kreasyon loportinite pour biznes, lenvestisman, krwasans ekonomik, lanplwa, formasyon, lekspertiz teknik.\nLer nou ti pran prezidans Commission de l’Océan Indien, nou ti met laksan lo dimansyon ekonomik, sekirite e stabilite nou rezyon. Nou’n donn lenpilsyon pour plizyer proze, notaman tourizm, konektivite maritim e eryen, lalit kont piratri e en solisyon pour Madagaskar sorti dan kriz.\nAn 2013 nou pou pourswiv sa prosesis e menm ranforsi li, avek en langazman pli for lo devlopman ek valorizasyon bann atou konsiderab larezyon Losean Endyen. Se sa sans mon linisyativ ek mon vizit bann pei sa rezyon. Se sa sans kandidatir Sesel pour en syez non-permanan Konsey Sekirite Nasyon Zini an 2017.\nNou oule definir en nouvo lavenir pour nou rezyon, baze an grann parti lo lekonomi ble.\nPour nou fer li, fodre nou oze met nou lekor devan.\nFodre zanmen nou ezite pour nou defann nou lentere lo lasenn rezyonnal e lasenn global. Akoz nou pti, nou pli ganny afekte par levennman ki kapab antyerman andeor nou kontrol.\nNou travay pour sa syez lo Konsey Sekirite i baze lo sa prensip, ki nou pa kapab esper lefe negativ globalizasyon frap nou. Nou pa kapab esper problenm ariv kot nou laport.\nOkontrer, nou annan sa determinasyon pour nou defann nou lentere lo pli o nivo.\nNou en zenn nasyon ki son lidantite, son koezyon koman en pep ini dan son diversite miltietnik, i’n ganny forze dan en pe plis ki 240-an listwar. Nou annan en patrimwann ki inik, en leritaz ki nou devret promouvwar e proteze a tou pri.\nEn laspe fondamantal sa patrimwann se nou sitwayennte Seselwa, ki nou’n erite avek nou paran, nou granparan, e ki nou transmet a nou zanfan e nou pti zanfan koman en drwa sakre. Nou bezwen protez sa a tou pri.\nI annan en persepsyon ki nou pe donn sitwayennte bonavini. Efektivman, sa i zis en persepsyon, sirman an rezilta nonm laplikasyon ki nou kapab lir dan Nasyon. Anefe, nou annan regleman tre strik ki gouvern sitwayennte. E nou pe met anplas bann regleman ankor pli strikt e pli rigoure. Maryaz avek en Seselwa pa pou sifi. Peryod rezidans Sesel pa pou sifi. Pour en etranze ganny sitwayennte, i bezwen merit Sesel! I pou bezwen konn, konpran e apresye Sesel, son Konstitisyon, son pep, son listwar, son kiltir, son laspirasyon e son leritaz! I pou bezwen lwayal e senser anver Sesel. Nouvo lalwa ek polisi i ava presiz bann kriter, ikonpri son kontribisyon anver devlopman son patri adoptiv. Me i pou osi presiz kondisyon revokasyon sitwayennte kot lentere nasyonal i ganny menase.\nAnmenmtan, i pou fer provizyon pour en sistenm rezidans permanan. Sa i ava donn en kategori etranze ki normalman napa drwa sitwayennte me ki’n fer en kontribisyon konsiderab anver devlopman nou pei, ki’n envesti Sesel, ki anvi reste isi selon bann kriter byen defini e ki annan zot prop mwayen finansye, ganny rezidans permanan. Zot pa pou zouir menm drwa koman Seselwa – par egzanmp, ganny sekirite sosyal ek pansyon, vote – me zot ava annan drwa reste isi, travay, ouswa fer lenvestisman e biznes isi dan bann kategori ki pa inikman rezerve pour Seselwa.\nAnnou pa bliye ki – a diferan moman dan nou listwar – nou tou, nou granpye – ti etranze dan sa pei! Etranze i’n kontribye bokou anver devlopman nou pei dan bann domenn byen vas e varye. Zot pe kontinnyen fer li ozordi. Kot nou'n arive, nou pa kapab mars nou tousel! Annou tret zot avek lamitye ek fraternite. Anmenmtan zot bezwen, zot osi, respekte Seselwa.\nSa tour-dorizon i’n permet mwan, dan en fason fran e onet, partaz avek zot leta nou nasyon. Nou konsyan limansite travay ki nou’n komanse ansanm. Nou osi konsyan ki i annan ankor en travay konsiderab devan nou. Me nou pa per defi. Nou pe aspir ver nouvo lorizon. Nou Nouvo Sesel i egziz bokou zefor. I egziz travay dir delapar tou son zanfan. I egziz en nouvo fason fer ketsoz. Nou pa kapab kontinnyen viv dan nostalzi lepase. Nouvo lord mondyal pe dikte diferaman. Nou pa kapab kontinnyen rod rezon akoz nou pa kapab realiz nou bann rev anbisye ki byen pour Sesel. Annou bouze, latet byen o, dan loptimizm, konfyan dan nou kapasite, konfyan dan lavenir. Nou kapab realiz nou vizyon pour Nouvo Sesel a-kondisyon ki nou reste ini koman en pep. Nou lapartenans politik i pa enportan, ni nou diverzans lopinyon. Sa ki enportan se lavenir nou pei, lavenir Nouvo Sesel. Mon envit tou Seselwa pou zwenn avek mwan dan sa gran lantrepriz. Annou travay ansanm e met nou diferans dekote. Se nou linite ek solidarite konman en pep ki pou asir nou reisit. Dokter Martin Luther King ti ilistre sa byen ler i ti fer rapel ki nou bezwen travay ansanm konman frer ek ser ouswa nou tonbe konman bann inyoran. Annou swazir pou travay ansanm e debout for dan nou diversite. Annou fer en promes avek nou zanfan ki zot pou erit en meyer Sesel, gras a nou linite, a nou solidarite e nou travay dir.\nKi Bondye i kontinnyenrepann son benediksyon lo nasyon Seselwa.


Sa zonm, ki pe ganny kestyonnen par lapolis, in raporte ki swivan zot parkour sorti zil Maldive pour Madagascar ek bann zil Chagos, zot in rankontre movetan e anviron trwa zour avan ariv Coetity i pa ti trouv son koleg abor.\nSa zonm, ki lapolis pe kestyonnen, i en Otrisyen 36-an e son koleg ki manke i annan paspor Angle e Sid Afriken e i aze 48-an.\nSa yot avek sa zonm abor ti ganny eskorte sorti Coetivy e ariv Mahe tar Mardi swar.\nOsi enplike dan sa lanket i Ladministrasyon Sekirite Maritim Seychelles.\nGeorge Joanneau ki reste St Louis in kondann 10-an prizon pour lofans kas batiman, antre e vole. Joanneau ti komet sa lofans le 25 Desanm 2010 letan i ti kas biro ladministrasyon distrik St Louis e vol pour en lavaler pros 11,000 roupi aytenm ki lotorite sa distrik ti’n aste pour parti zanfan dan sa distrik pour lafet Nwel ek Lannen.\nRenaud Annette ki reste Mont Plaisir, Anse Royale in ganny en santans 6 mwan prizon pour sove an detansyon legal kordgard Takamaka an 2008.\nLapolis in egalman raporte ki en zonm 32-an ki reste Turtle Bay in pas ankour e ganny rimann koman sispe dan de diferan lensidan kas lakaz e vole dan distrik Au Cap pandan lazournen le 29 ek lannwit le 30 Zen.\nSa sispe pou repas ankour le 13 Zilyet.


Paradi lo later—En rev oubyen en realite?\nLIR AN Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kreol Seselwa Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\nPraslin, Sesel kot Zeneral Gordon ti dekouver son zarden Edenn an 1881\nParadi! Atraver bann zoli brosir, bann lazans vwayaz i ofer bann vakans ki vreman enteresan e zot envit nou pour vwayaz dan “paradi” kot nou kapab relaks e oubliy tou nou traka ek problenm. Me nou tou nou konnen ki ler nou retourn kot nou, tou nou traka ek problenm i ankor la.\nKantmenm sa, bokou dimoun i enterese avek paradi. I normal pour nou mazinen: ‘Eski “paradi” i zis en rev? Si sa i vre, akoz bokou dimoun i enterese pour konnen? Eski i kapab vin en realite?’\nDIFERAN LOPINYON LO PARADI\nPour plizyer syek, dimoun in enterese avek paradi. Pour bokou dimoun, zot lentere ti vin ler zot ti vwar ki Labib i mansyonn “en zarden Edenn, ver les.” Kwa ki ti fer sa zarden sitan zoli? Labib i dir: “[Zeova] Bondye ti fer pouse tou kalite zoli pye dibwa; zot fri ti bon pour manze.” Sa zarden ti en bon landrwa e i ti vreman zoli. Sa ki ti pli atiran i ki “dan milye zarden, i ti plas pye dibwa ki donn lavi.”—Zenez 2:8, 9.\nAn plis, dan liv Zenez i mansyonn kat larivyer ki pe koule sorti kot sa zarden. De parmi sa kat larivyer ki ankor egziste ozordi, i Larivyer Tig (oubyen Hiddekel) ek Efrat. (Zenez 2:10-14) Sa de larivyer i travers Irak ki avan ti form parti ansyen Pers e i koul dan Lanmer Golf.\nNou kapab vwar ki paradi lo later i form parti leritaz kiltirel bann Pers. Dan Philadelphia Museum of Art Pennsylvania, Leta-z-ini, i annan en karpet date sezyenm syek ki montre en zarden antoure par en miray avek bann pye dibwa ek fler. Rasin sa mo Pers pour “paradi” i osi vedir “zarden antoure par en miray” e sa portre lo sa karpet i parey avek sa ki Labib i dir lo zarden Edenn.\nAnfet, dan bokou langaz ek kiltir partou dan lemonn, bann zistwar lo paradi in ganny rakonte. Anmezir ki desandans Adan in al viv dan diferan pei, zot in koz lo paradi e avek letan i’n annan bann krwayans ek lezann ki’n devlope. Menm ozordi, dimoun i normalman dekrir bann landrwa ki vreman zoli e ki ankor dan son leta natirel konman paradi.\nZOT TI PE ROD PARADI\nSerten eksplorater i dir ki zot in vwar sa landrwa kot paradi ti ete. Par egzanp, ler Charles Gordon, en zeneral dan larme Angle ti vizit Sesel an 1881, i ti enpresyonnen avek labote Vallée de Mai ki konmela i en World Heritage site e i ti dir ki sa ti zarden Edenn. Dan kenzyenm syek, Christopher Columbus ki ti en navigater Italyen, ti krwar ki i ti pros pou dekouver zarden Edenn ler i ti ariv lo zil Hispaniola, ki konmela i Repiblik Dominiken ek Aiti.\nDan en liv listwar modern ki apel Mapping Paradise, i annan detay lo plis ki 190 vye map e bokou sa bann map pe montre Adan ek Ev dan zarden Edenn. Parmi sa bann vye map, i ti annan enn ki ti sorti dan en liv ki apel Beatus of Liébana date trezyenm syek. Anler lo sa map i annan en pti rektang avek paradi dan milye sa rektang. I ti annan kat larivyer dan kat kwen kot paradi ti ete avek non “Tig,” “Efrat,” “Pison” ek “Geon” e i ti sipoze reprezant lansennyman Kretyen ki’n propaze lo kat kwen later. Sa portre i montre ki menm si personn pa konnen kote zarden Edenn ti ete, bann zistwar ki’n ganny rakonte lo sa zarden i fer ki bokou dimoun i ankor enterese avek paradi.\nDan disetyenm syek, i ti annan en poet Angle ki ti apel John Milton. Dimoun ti konn li par son bann poenm dan sa liv Paradise Lost, ki baze lo liv Zenez kot Adan ti fer pese e i ti ganny pouse dan Zarden Edenn. Dan sa liv i ti fer resorti sa promes ki imen pou viv pour touzour lo later ler i ti dir: “Alor later antye pou vin en paradi.” Pli tar, Milton ti ekrir lezot poenm dan en lot liv avek tit Paradise Regained.\nEN SANZMAN DAN FASON PANSE\nI kler ki tou dilon listwar, dimoun in kontan sa nide ki i ti annan en paradi lo later. Alor, akoz ozordi sa nide in ganny inyore? Parey Mapping Paradise i dir, sa i senpleman akoz “bann eksper larelizyon in . . . aret fatig zot pour rode kote paradi i ete.”\nLaplipar dimoun ki al legliz i ganny ansennyen ki zot pou al dan lesyel ler zot mor e ki zot pa pou viv dan en paradi lo later. Par kont, Labib i dir dan Psonm 37:29 (NWT): “Bann dimoun drwat pou posed later e zot pou reste lo la pour touzour.” Vi ki konmela sa lemonn pa vreman en paradi, ki lespwar i annan ki sa promes pou ganny akonplir? *\nLAVERITE LO EN PARADI LO LATER\nZeova sa enn ki ti kree Paradi, in promet pour refer later vin en paradi. Ki mannyer i pou fer sa? Rapel konman Zezi ti montre nou ki mannyer pour priye: “Ki ou Rwayonm i vini. Ki ou lavolonte i ganny fer lo later parey dan lesyel.” (Matye 6:10) Sa Rwayonm i en gouvernman dirize par Zezi Kri ki pou ranplas tou gouvernman imen. (Danyel 2:44) Lavolonte Bondye konsernan en paradi lo later pou “ganny akonpli” anba renny sa Rwayonm.\nByen lontan, profet Ezai ti ganny enspire pour dekrir ki mannyer i pou ete dan sa paradi ki Bondye in promet. Tou problenm ek konfli ki pe fer soufer limanite ozordi pou disparet. (Izai 11:6-9; 35:5-7; 65:21-23) Nou ankouraz ou pour pran detrwa minit e lir sa bann verse dan ou prop Labib. Par fer sa, ou pou kapab konnen ki Bondye in rezerve pour bann imen obeisan. Bann dimoun ki pou viv lo later pour apresye sa paradi osi byen ki ganny laprouvasyon Bondye, de keksoz ki Adan in perdi.—Revelasyon 21:3.\nAkoz nou kapab asire ki sa lespwar pour annan en paradi lo later i pa zis en rev me i en realite? Akoz Labib i dir nou: “Lesyel i pour [Zeova], me in donn bann imen later.” Sa lespwar pour en paradi lo later i enn ki “Bondye ki pa kapab koz manti, in promet depi byen lontan.” (Psonm 115:16; Tit 1:2) Pa i en lespwar merveye pour viv dan en paradi pour touzour!\n^ par. 15 I osi enteresan sa ki Koran i dir dan sura 21 verse 105, Al-Anbiya’ [The Prophets]: “Bann zis parmi Mon serviter pou erit later.”